Der Fall 


Deß CONTE DU- 


CAdOLIVAREZ, 


der Spanniſchen Monarchi vor; 
nembſten Miniſtri. 


Mitallenſeinen 


Vrſachen ond Vmbſtaͤn⸗ 


den / wie die von einem der Zeit in 
Madrid refidierenden Venetianifchen 
Geſandten an einen anderen / fo wegen befage 
ter Republic in Paris ware / in Italiani- 
ſcher Sprach vberſchrieben 
worden. 

* 
Je ſeltzame Veraͤn⸗ 
deꝛung / die man an dem 
Spanniſchen Hof fo ploͤtz⸗ 
lich geſehen / in Abtreibung 
def Conte Duca von ge- 
meinen Geſchaͤfften vnnd 
der Statt Madrid, iſt ſo wunderbar vnnd 
voll Geheimnuſſen / daß wann ich davon dem 
| Herm in der zwiſchen getrewen Freunden uͤb⸗ 
lichen Vertrewlichkeit nicht eine lautere Erklaͤ, 
rung gebe / koͤnte billich derſelbe ſich leyd feyn laf 
fen / daß er mich alle Zeit der alldort vorgefal⸗ 
lener Dingen / biß auff die allerverborgenſte⸗ 
mit, wiſſendt gemacht: Ich darff ſagen / daß 
ich mit allen Vmbſtaͤnden von dem Grund 
dieſer ſo groſſen deliberation, beſſer vielleicht 
als einig anderer Miniſter, Bericht geben kan; 
Dann weil if das intereſſe meines Durch» 
leuchtigſten Herꝛn gar zu nahe berührer / hab 
ich der jenigen wegen keinen auß der acht ge 
laſſen / die mich zu vollkommener Erkandtnuß 
fo wunderbaren Geſchichts leiten konten / ohn 
(A0 ij erach⸗ 

erachtet derſelben mehrerejeheilfaft.fchwer vnd 
ohnerfoꝛſchlich geweſen: damit auch dem Herm 
diſe Erzehlung verſtaͤndlicher falle / wird jme nit 
onangenehm ſeyn / daß ich zuvorderiſt die vor 
der That hergegangene motiven, hernach die 
That ſelbſten / vnd dann die darauff von Tag zu 
Tag erfolgte conſequentien zu kennen gebe. 

Die Gunſt die der Conte Duca bey dom KS. 
nig in die 22. Jahr lang beſeſſen / hatte in dem 
Hertzen Seiner Majeſtaͤt ſo tiefe Wurtzeln gee 
ſetzt / daß es jederman für eine fo faſt in einauder 
verwachſene Eiche hielt / welche zu zerſchlagen 
weder die Winde def Neids / noch die Stürme 
der Verfolgungen / noch einig der mit-praten- 
denten ohngeſtuͤmmes Beginnen / jemals vor 
moͤgen wurden. 

Dieſe in gemein gefaßte Gedancken beſtaͤt⸗ 
tigte noch ferꝛner die natuͤrliche Neygung die 
der Koͤnig von Kindheit an zu der Perſon vnd 
den, außerleſenen Gaaben def Grafen getra⸗ 
gen / in deme niemand wußte zu vnterſcheiden / 
ob ſelbe nach dieb od nach Forcht mehr ſchmeck⸗ 
te: Die hertzliche Anmutung die Seine Majeſt. 
in allen Fallen ſehen lleſſe / zeigte eine ſonderbare 
Liebe an; vnd eine gewiſſe in dero ſelben erſchei⸗ 
nende Forcht / ichtwas zu thun / ſo nit allerdings 
zu ſeyn deß Grafen behagen gerichtet wares of 
fenbarte mit S e 

‘ ; nicht 

nicht ohne Verkleineꝛung der Koͤnigl. Hochheit / 
eine heimliche Reverentz gegen demſelben. Es 
hatte in dem emuͤt deß Königs diſe Empfind⸗ 
lichkeit fo wett eingebrochen / daß es die natuͤrlt⸗ 
che Geſetze zuuͤberſchreitten / ein Anſehen hatte / 
in deme fie den Willen deß Herm noͤthigte / ſich 
dem Belieben deß Knechts zu vnderwerffen; 
welches auch den allerfrommeſten / in Anſehung 
deß ſo gar vollkommenen Verſtandts Seiner 
Majeſtaͤt / groſſen Anlaß gabe zu glauben / vnd 
ruchtbar zu machen / weil diß nit koͤnne eine lau⸗ 
ter naturliche Wuͤrckung ſeyn / muͤßten ohnfehl⸗ 
barlich einige boͤſe Kuͤnſten der Zauberey mit 
vn derlauffen; dif doch mit gantz vngerechtem 
Nachtheil der Chriſtlichen Güte / die man bey 
dem Grafen jederzeit gemerckt hat. 
Die erſte vnd gemeine Vrſachen dieſes Falls 
ſeynd geweſen / die fo gar vngluͤckliche Außſchlã⸗ 
ge ſeiner Verwaltung / davon die Schuld / wo 
it ſeinem dem Anſehen nach zu aller Welt 
Beherrſchung erſchaffenem Verſtandt zuge⸗ 

ſchriebẽ / wentgſt doch auf den horoſeopũ feines 
angebornen Vngluͤcks / als den erſtẽ Vrſprung / 
gezogen ward. Dan weilen deß Vngluͤcks euſ⸗ 
ſerſte Maͤchten feine ſonſt vberfluͤſſige Dapffer⸗ 
keit vberwaͤltigten / hätte er nicht nur eine / ſon⸗ 
der tauſent Welten / wañ fo viel ſeinem vngluͤck⸗ 
hafften Gewalt weren vnderworffen geweſen / 
(A) ii ver⸗ 

verlieren koͤnnen. Daß er dem Koͤnig zu Hi⸗ 
ſpanien in Orient, die Koͤnigreiche Ormur, 
Goa, Fernambucco, mit allem was an ſelbiger | 
gewaltigen Seiten gelegen: Item gantz Braſil 
vnnd die Terceriſche Snfulen; das Königreich 
Portugal, FuͤrſtenthumbCatalonienzdie Gꝛaf ⸗ 
ſchafft Koſſiglion zdie gantze Grafſchafft Bur- 
gund, von Dole biß an Beſanſon; die Stätte 
Hesdin vnd Arras in Flandren: Viel Plaͤtz in 
Luxembourg, vnd Briſach in Elſaß verlohren; 
Daß er vber diß die Koͤnigreiche Neapel vnnd 
Sicilien, beneben dem Hertzogthumb Meyland / 
faſt gar zu Grunde gerichtet: Daß er im Ocea- 
no vnnd Ynſerm mittellaͤndiſchen Meer vber 
200. Schiffe verlohrenz Daß er vermittelſt der 
von jhme erfundenen Aufflagen der halben an⸗ 
naten, ſo wol von Geiſt als Weltlichen: Der 
Segladen vnd anderer ohnzahlbaren Zoͤllen / 
nur auß dem Blut der Vnderthanen in 216. 
Tonnen Goldes geſogen; davon ein Theil in 
zerſchlagen vnd verſtrewten Armeen vnnutzllch 
verwant / ein Theil in die Seckel der Vice-Kör 
nigen / Gubernatoren, Generalen, vnd ande⸗ 
ver Miniſtren, die entweder durch Verwandt⸗ 
ſchafft / oder Knechtiſche Verbuͤndtnuß jhme 
verpflichtet waren / verſchoben worden: Alle die⸗ 
fe Stucke zuſammen / gaben Vrſach / daß jeder 
man Begierde trug / auf ſeinem / deß aus I 
a Zer- 

Verderben / die Erſetzung fo vieler Beſchaͤdi⸗ 
gungen wieder erbawet zu ſehenzin ſeinem Fall 
die Wiederauffrichtung der Monarchi: in ſei⸗ 
nem Miß · credit das Anſehen deß Koͤnigs / vnd 
in dem Todt feiner authoritaͤt, das Leben einer 
rechtſchaffenen Verbeſſerung dieſes ſo groſſen 
Regiments. Es ſcheinete daß ſelbſten die von 
fo viel vbelen Zufaͤllen geſchwaͤngerte Natur 
anderſt nicht konte / als endlich in eine ſo geſtalte 
Mißgeburt fallen. 


vin empfunde. 
In deme der Graf dem Koͤnig einbildete / 
daß man bey groſſer Monarchen Gemahlinen 
nur das Gebett / bey den Weibern in gemein 
nur die Geburt hoch halten mußte; Erlitte die 
Koͤnigin ſehr ſchwere Quaalen / nit fo ſehr dare 
umb / daß Sie jhre Gaaben fo veraͤͤchtlich⸗ vnd 
tyranniſcher Weiſe vndertruckt ſahe / als daß 
Sie den vnglückhafften Verluſt fo vieler huͤlff⸗ 
loſen Koͤnigreichen betrawrte: Oft troͤſtete Sie 
(A) tity ſich 

ſich in Ihrer Bekuͤmmernuß mit Ihrer gehel⸗ 
men Freundin / der Bräfin von barade ra, wa 
etwan die von Olivarez dieſer zulieſſe / bey Ihr 
alleine zu ſeynzſagte alsdann: Mein gerechtes 
Vorhaben / vnnd die Vnſchuld def Printzen 
meines Sohns / ſollen dermal eins dem Könts 
ge meinem Gemahel an ſtattzweyer Augen die, 
nen / beſſer als die / fo Ex hat; dann mit dieſen 
fiebet Er nur was dem Grafen vnnd der Grae 
finne wol anſtehet / mit jenen aber wirdt Er fer 
hen / was uͤbel vmb den Priutzen ſtehet / welcher / 
wo nit zu ſeiner Schadloß⸗haltung geſehẽ wird / 
ein armer Koͤnig in Caſtilien / oder gar ein gee 
meiner Cavalier wird verbleiben muͤſſen; Deß 
Koͤnigs Ge mut in ſeinem eigenen intereſſe ue 
erleuchten / hielte die Königin diß fuͤr das einige 
Mittel / daß Er eine Reiſe zu Seiner Armee in 
Catalonten thaͤte: In dieſem aber ſahe der Graf 
beſſer als andere / fein Verderben / wiederfochte 
derhalben ſolche Reiſe ſo viel er font un mochte. 
In ſobewanter Gelegenheit erwoge die Koͤ⸗ 

nigin zwey Stuck / daß erſtlich der Koͤnig / wann 
Er zu der Armee verreißte / nothwendig mit ane 
dern / als dem Grafen vnd zum wenigſten mit 
den Kriegs haͤubtern wurde zu thun haben: daß 
als dann im Feld der Graf Seiner Majeſtaͤt 
die Ohren nicht wurde fo verſtopfft halten koͤn⸗ 
nen / wie er ohne Vnderſchied in Madrid 15 

a 

Daß / in dene jedermann den Grafen haßte / 
nicht zu glauben were / daß nicht etwan einer 
dem König deſſelben nur gar zu augenſchein⸗ 
lich ſchaͤdliche Verwaltung onder Augen ſtellen 
wurde. 

Zum andernz dieweil Sie inzwiſchen / zum 
wenigſten vnder dem Nahmen einer Guber- 
nantin in Madrid verbliebe / wurde fie Platz ha⸗ 
ben / die jentge Gaaben / ſo Gott gefällig geweſen / 
Ihr mitzuthellen / in uͤbung / vnd anden Tag zu 
ſetzen: vnd nach dem Sie durch diß Mittel bey dẽ 
König einigen eredit erworben / wurde Sie des 
ſto mehrern Zutritt gewinnen / Ihre gerechte 
Meynungenzu offenbaren. 

Der Conte Duca, der in ſeinem eygenen in- 
rereſſe ſich einer nicht gemeinen Vorſicht vnnd 
Klugheit gebrauchte / hindertriebe der Koͤnigin 
erſtes Abſehen damit / daß er den König auff der 
berürten Reiſt / mehr zu den Luſtbarkelten, als 

riegs⸗ Bemühungen lettete: Er hielte Seine 
Maſeſt. in den luſttgen Gelegenheiten zu Arem⸗ 
quez vnd Cuenca, hernacher in den Jaͤgereyen⸗ 
vmb Molina d Arragon auf / vnd führte diefel- 
be endlich in den Kercker zweyer elenden Bemaͤ⸗ 
cher in die Statt Sarragoza, ohne daß Ste je⸗ 
mals Ihre der Zeit in dreyſſigtaufendt Mann 
beſtehende Armee zu ſehen bekamen / die diß⸗ 
mal in ſolcher Bluͤhe geſtanden / als vormahls 
(A) v einige 

einige in Spanien gefehen worden. Es ware 
der elende Koͤnig ſo gar eingeſperꝛt / daß Er zu 

Seiner Erfriſchung nicht dorffte zu Feld kom⸗ 
men; weil Ihme der Graf dieſe Forde einttte⸗ 
be / daß Er etwan von den Frantzoſen / die be⸗ 
reits vber den Platz Monzone, vnd das gantze 
Arragoneſiſche Feld ſelbiger Seiten Meiſter / 
vbereylt werden moͤchte. 

Inzwiſchen aber daß der alfo verſchloſſene 
Köntg anderſt kein Frewd hatte / als durch ein 
Fenſter dem Ballen. Spiel zu zuſehen / ohe der 
Conte Duca taͤglich zweymal durch Statt vnd 
Feld ſpatzteren / begleitet von 10. Kutſchen / vnd 
in zꝛ00. zu Roß vñ Fuß bewafneten Perſonen / 
darüber fein Sohn Don Enrique dag Haupt 
wares Hatte alſo niemand Theil an den Oh⸗ 
ren deß Koͤnigs / als in den offentlichen Ver 
hoͤrungen / vnd noch da nur die jenige / deren Ge⸗ 
ſchaͤfften dem Grafen vorhero bekandt. | 

Die Grandes von Spanien / welche mit hoͤch⸗ 
ſter Vngelegenheit ſich nacher Saragoza bega ⸗ 
ben / erbingten nicht nur bey Seiner Majeſtaͤt 
teine Audtentz / ſondern wurden mit groſſer Muͤ⸗ 
hen jhren Angelegenheiten von dem Grafen 
anderſt nicht als gemeine Herren gehoͤrt: Be ⸗ 
Alagten ſich auch hefftig daß derſelbe jhrer Fel 
nem / getoohuſſchem Spanniſchem Brauch 
nach / die Willte mots gegeben, Vad auff dieſe 

Wells 

Weiſe ſchlug der Königin erſkes Abſehen auß / 
deß Koͤnigs Feldzug belangent. 

Es iſt aber derſelben anders Bedencken bef 
fer gelungen; dann nach deme Sie in Madrid 
die Spannifebe gravitae hinweg gelegt / nahme 

Sie die Frantzoͤſiſch⸗angebohrne 8 
keit an ſich / beſuchte die Soldaten in de Wacht⸗ 
haͤuſern / vnnd auff den Gaſſen / beſprache die 
Hauptleuch / fragte nach jhrer Bezahlung / mu⸗ 
there fie an / dem König wol zu dienen, ver (hart 
te daß mit aller Aufrichtigkeit Recht geſpꝛochen 
wurde; gab offtmaltge Audient / bracht mit gar 
gelinder Weiß vberſlüͤſſige Geltſumen zuwe⸗ 
gen / fandte dieſelbe dem König’ vnnd verhielte 
ſich m allen Handlungen dergeſtalt / daß man 
Sie in gemem vor die groͤſſeſte Koͤntgin auß. 
ſchrye / die jemals in Spanien geweſen. DIE 
ſo lange Jahr im Grab gelegene Gerucht ſhrer⸗ 
hohen Gaaben / kame dem König frembd vor / 
jedoch mit ſo groſſem feinem Erfrewen / daß Er 
Sie offt in Gegenwart deß Grafen ruͤhmete / 
der dann die darüber empfindende Beſchmer⸗ 
gung nicht mercken ſeſſe / ſondern fiele auch er 
in fo gemeinem der Königin Preyß den ande ⸗ 
ren bey. 

So bald der Königin Madrid wieder ange⸗ 
langt / fand die Koͤntgin Platz / Gelegenheit / vnd 
Vrſach / mit Seiner Majeſtaͤt / wegen gemetzrer⸗ 

( 

der Monarchi intereſſen in offentlich Geſpraͤch 
zu tretten: Platz gabe Ihr der bereits erworbene 
Ruef Ihrer hohen Geſchicklichkeit in Regie⸗ 
rungs Sachen: Gelegenheit fuegte ſich in deme / 


| 


daß Ste vber Ihre 9. monatliche Verwaltung / 


da naͤmblich der Koͤnig abweſend geweſen / Re⸗ 
chenſchafft thate: ſo dann gaben ſattſame Bre 
fach zu reden / die Verlierung fo vieler Koͤnig⸗ 
reichen / das Verderben der Armeen / der Man⸗ 
gel an Geld / vnnd der betruͤbten Vnderthanen 
ehnauffbörende Klagen: Auf daß auch diſe Er⸗ 


innerungen Seiner Maj. nit vorkaͤmen als af⸗ 


fecten herruͤhrende auß dem jenigen Wieder⸗ 
willen / den ſchon jederman wol wußte / dz Sie / 
die Koͤnigin / wider deß Grafen vbergroſſen Ge/ 
walt trugez ſo bekraͤfftigte Sie Ihr Sagen mit 
dem Zeugnuß aller der vornehmbſten Ber 
dienten deß Hofs / von denen Sie vorhero Ver⸗ 


ſicherung g zogen / fo bald Sie bey dem Koͤnig 
denerften Streich gethan haben wurde / daß 


alsdann dieſe zu wolgelegener Zeit mit einſchla⸗ 
gen / vnd mit rechtſchaffener Warheit zu dieſem 
ſo wichtigen Anſchlag helffen wolten. 

Vnder dieſen ware der Graf von Caſtiglia. 
der Vornembſte / welcher / weiler von Natur 
ein Sotratiſcher ftrenger Mann / auch für war 
hafft gehalten ware; Vber das / weilen in Abwe⸗ 
en deß Koͤnigs / nach der Koͤnigin der meſſte aß 

der 

der Reichsgeſchuͤfften an jhme geſtanden; fo 
hatte er von allem ſo gute Kundtſchafft / daß er 
leichtlich den zu bewuſtem Vorhaben bedoͤrffen⸗ 
den credit erfundez jhme war ohnſchwer / feine 
Gedancken mit denen der Koͤnigin zuvereint⸗ 
gen / ſo wol wegen ſeiner zu gemeinem Beſten 
tragenden Neigung / als auch weilder Marehe- 
fe del Carpio fein Bruder ware / der zwar deß 
Conte Duca Schweſter hatte / deſſen mit dieſer 
erzeugten einigen Sohn Don Luigi de Haro 
aber / er der Conte Duca enterbt hatte / einen fete 
nigen vermeinten Baſtard⸗Sohn groß zu ma⸗ 
chen: Auf dieſe Weiſe ward allgemach / vermit⸗ 
telft vieler zu rechter Zeit wiederholter Geſpraͤ⸗ 
chen / dem König eingetruckt / wie daß die Mo. 
narchi in handgreiflicher def gantzen Verder⸗ 
bens Gefahr ſeye / im Fall die Verwaltung deß- 
Grafen laͤnger beſtehen wurde. 

In folder Vewandtnuß ergzeigte jhme der 
König nicht mehr eine fo innerliche Liebe / wie. 
Er vorhero gepflegt / ſondern fienge jhn an bald 
eiuen Oh nvorſichtigen / bald einen gar Ohn⸗ 
gluͤckhafften zu ſchelten. hy 

Als derowegenhteraug der Graf / was jh. 
me begegnen moͤchte / vorher ſahe / vñ deſſen gern 
gantz ſichere Wiſſenſchafft gehabt haͤtte / begehr⸗ 
te er von dem Koͤnig zweymal ſeine Beurlau⸗ 
bung / mehr aber ſolches vmb die Furt deß Stro⸗ 

A) vij mes 

mes zuverſuchen / als daß er hindurch zu ſetzen 
gemeynt ware: Er ſagte: Es moͤge die jenige 
Muͤhe vnud Arbeit / die er zu Seiner Majeſtaͤt 
Dienſten anwende / mit nichts verbeſſert wer⸗ 
den / wann man dannoch aller Dingen boͤſe 
Außgaͤnge ſeinem Ohnglück allein zumeſſen 
wolte / begehre er mit guten derſelben Gnaden 
ſich hinweg zubegeben. Vnd auff diß hyporhe- 
tiſche Anlangen / antwortete der Röntg vnweiß⸗ 
lich: Grafe / Wir muͤſſen beede Vnſerm Vn⸗ 
heyl Rath ſchaffen. 

Vnder dieſem ward bey Hof ruchtbar / wie 
daß def Grafen Genade bey dem König der 
maſſen wanckelhafft ſeye / daß ſie mit einiger 
ſtarcken Bewegung / wol moͤchte zu Boden gee 
legt werden: Niemand ware der nicht die Koͤ⸗ 
nigin preyſete / vnd der nit mit offentlichen Lob⸗ 
fprücben außrileffe / daß von den Königinnen: 
deß Nahmens Ifabella die Cron Spanien jhr 
Heyl empfangen habe. Iſabella von Portu- 
gal, Joannis II. Koͤnigs zu Hiſpanien Gemaͤh⸗ 
lin / habe die muthwillige Hochheit Alvarı de 
Tuna zerſchlagen / vnd alſo das Regiment ons 
der dem Mantel der Tyran ney herauf gezo⸗ 
gen: Iſabella von Caſtiglia ſagte zu jhrein Gee 
mahel Ferdinando Catholico, Es muͤſſe in ei- 
nem Koͤniglichen Hauſe / anderſt niemand als 
We Koͤntgin mit dem Koͤnig / vnnd alſo Er a 

ps 

Ihr Gemeinſchafft haben / dann es feyen die 
Vnderthanen nur zu gehorſamen / der König 
aber alleine zu herꝛſchen gebohren. Dieweilen 
dann in gemein der Fall def Conte Duca für 
die hoͤchſte Wolthat gehalten ward / ſo der Cron 
Spanien dieſer Zeit wiederfahren konte / erwaꝛ⸗ 

tete ſolche jederman von dieſer dritten Ilabella 

Bourbonniſchen Stammens. 

Nach deme nun dieſe ſo groſſe Koͤnigin dem 
Anſehen deß Grafen einen ſo ſtarcken Streich 
gegeben / ſchickte die Goͤttliche Vorſichtigkeit / 
daß ſich derſelben auch noch die Einfalt eines 
geringen Weibleins / Anna de Guevarra, an- 
henckte / alles / zu beruͤhrtem Zweck zugelangen. 
Dieſe war vormals def Königs Saͤug⸗Mut, 
ter geweſen / vnd mit der Freyheit einer Amme 
deß Hertzogs von Lerma in den Pallaſt einge⸗ 
bracht worden / verbliebe daſelbſt auch in ſolchen 
Gunſten / als jhre Gelegenheit erreichen moc. 
te / zumal auch bey dem Grafen / als auf den alle 
Hof Frawen ſahenz vnd auff der Koͤnigin Bee 
fehlen nicht ſo fleiſſig / als auff das Wincken 
der Graͤfin Achtung zu geben hatten: Wie aber 
dieſe auff alles Frawenzimmer def Hertzogs 
von Lermaeinen Argwohn gefaßt / daß ſelbige / 
als jhre Wiederwaͤrtige / bey dem König icht. 
was zu ihrem Nachtheil anſpinnen möchten, 
vnnd das vermutelſt der jenigen innerlichen. 


die» 

Liebe / ſo die Saͤug⸗Mutter bey jhꝛen geweſenen 
Saͤug ⸗Kindern jmmerfort pflegen zubehalten / 
brachte fie zu wegen / daß onder erbarem Schein 
mehrerwehnte Saͤug⸗Amme von Hof geſchaft 
ward / ohnerachtet deſſen behielt dieſe den freyen 
Eingang in der Königin Gemach / da ſie dann 
der König offtmals geſehen / vnd freundtlich ber 
ſprochen. 10% 

Sie kame am 14. diſes Monats in den Pal 
laſt / getrieben theils von dem Eifer / den ſie zur 
Befoͤrderung deß Koͤntgl. Nutzens truge / theils 
auß Begierde die von der Graͤfin empfangene 
Schmaach / in deme man ſie võ Hof vertrieben / 
zu rechen:ſtellte ſich an den Orth / da der Koͤnig / 
wann Er Nachmittags von Seinem zu der 
Koͤnigin Gemach gehet / fuͤrbey komt / mb gantz 
alleine mit demſelben zu reden / fo doch / das ihr 
Sagen / in der Koͤnigin Gemach koͤndte erhoͤrt 
werden. Hier legte ſie ſich zu den Fuͤſſen Sei⸗ 
ner Majeſtaͤr / vnd verſicherte / daß fle diß mal nit 
erſchiene / einige Gnadezu begehren / ſondern der 
Cron den hoͤchſten Dienſt zu leiſten / den jemals 
dieſelbe empfangen koͤnnez fie ſagte wie jre muͤt⸗ 
terliche affecten fie trieben Seiner Majeſtaͤt: 
zu offenbaren / was deroſelben niemand anders / 
vmb Menſchlichen Anſehens willen / vortragen 
doͤrffte. Als ſie nun Freyheit zu reden erlangt / 
ſtellte fie dem Konig dem Leben nach vnder Au» 
gern 

gen das Elend der Voͤlcker / die Armſeeligkeit 
der Koͤnigreichen / vnd alle Riß der Monarchi» 
erinnerte dabey / wie dieſe Goͤttliche Straffen 
nur darumb auf S. Mrajeft Haupt fielen / weil 
Sie die Verwaltung Ihrer Reichen in eines 
anderen Hand lieſſen / dazu doch Sie alleine von 
GOTT vnd der Natur beruffen weren: Es 
ſeye nunmehr Zeit / daß Sie die Minderjaͤh⸗ 
rigkeit hinlegen / vnd den Zorn Gottes nit wei« 
ters vermehren durch laͤngere Geſtattung der 
Plagen ſo die Vnderthanen erduldeten: Daß 
Sie auch vber das Ohngluͤck ef Pringen Er⸗ 
barmen tragen / welcher vnſchuldiger Weiſe / wo 
nicht wuͤrckliche Vorſehung gethan wurde / in 
Gefahr ſtund / kuͤnfftig ein gemeiner Herꝛzu⸗ 
verbleiben. Endlich bezeugte ſie / wann ja S. 
Maj. vber dieſe jhre freye Rede Sich erzuͤrnen 
wolten / ſeye fie willig Straffe zu leyden: Dann 
gleich wie ſie vorhero S. Maj. Leben zn erhalten 
Ihre Milch hergegeben / alſo wolte ſie nun fir ein 
Glück rechnen / zu dero Landen Erhaltung ihr 
Blut zu opffern· 

Der Koͤnig hoͤrte ſie mit Gedult an; ſagte 
hernach: Ama, hablais verdades: Amme /jhr ree 
det die Warheit Vnnd alſo gienge Er gantz 
beſtürtzt / mit jhr / der Amme / in der Königin, 
Gemach. 


Der 

Der Sammer Framen etliche hatten dif 
Geſpraͤch gehört / vnd weil vnder denen Don- 
na Joanna di Velaſco, deß Conte Duca ohn 
Ehelichen Sohns Fram fic befunden / ward 
ſie deß gantzen Verlauffs gewahr / vñ wird dar⸗ 
vor gehalten / daß ſie alles jhrem Mann vnnd 
Schwaͤher⸗Vatter kundt gemacht / dann an 
denen hat man folgenden Tags / tieffe Melan⸗ 
choley verſpuͤret. 

Der Ruhm ſo die offterwehnte Amme durch 
dieſe That gewonnen / ware nicht gemein / vnnd 
hielte ſie jedermann fuͤr ein andere Thekoitin 
die das Gemuͤth Davids zu einer deliberation 
bewegt / dahin jhne die Allerwelſ⸗ vnd Maͤchtig⸗ 
ſte ſeines Hofs / nicht bringen konten. 

Die dritte Perſon / ſo in dieſem Spiel er⸗ 
ſchienen / iſt die Infantin Margarita von Sa⸗ 
voyen / Hertzogin von Mantua, geweſen / die der 
Conte Duca nur darumb von Hof ab / vnnd in 
Occagna auffhielte / damit ſie nicht viel in deß 
Koͤnigs Geſicht waͤre / vnnd alſo der Verlauff 
mit Portugal vom Grund auß nicht offenbart 
wurde: Endlich kame fie vor einem Monat / bloß 
vom Hunger getrieben / ohnvorſehens in Ma- 
drid, weil jhr von jhren verordneten Vnder⸗ 
haltungs Mitteln in 7. Monaten gar nichts ge 
reicht worden; Dieſe Ankunfft mißfiele dem 
Grafen fo hefftig / daß er es nit verbergen konte / 
ſon 

ſondern vnderſchiedliche rauhe Wort herauf 
lieſſe / vnd muß te die Infantin, weil fie eben in 
der Nacht ankommen / von Kaͤlte / Regen vnd 
Ohngemach ſehr vbel zugerichtet / in die vier 
Stunden lang im Pallaſt verziehen / ehe man 
jhr eine Herberg bereitete. Endlich lieſſe fie der 
Grav in 3. ſchlechte Gemaͤcher deß Corridors 
begleiten / darinnen die Waͤnde bloß / vnnd alles 
ſo ſchlecht geruͤſt ware / daß es fuͤr eine gemeine 
Fraw zu gering geweſen ware. Es reiſete die 
gedachte Infantin nicht frey / ſondern als fluͤch⸗ 
tig von Oc cagna ab / dann ſie zohe 3. Stunden 
vor Tag auß / nach deme ſie / fo gut moͤglich / jhre 
wenige Sachen beſtellt / damit es der Statthal⸗ 
ter ſelbigen Orts nichtin Erfahren braͤchte / vnd 
ſie alsdann von jhrem Vorhaben mit Gewalt 
zuruck hielte / wie man hernacher / daß ſolches 
jhme vom Conte Duca aufferlegt geweſen / klaͤꝛ⸗ 
lich berichtet worden: Dann da er erſt 5. Stuns 
den nach der Infantin Abreiß die Kundtſchafft 
bekommen / vnd ſelbe noch inPerſon zuerreichen 
nicht mehr getrawet / fertigte er eylendts einen 
Courier an den Grafen / der dannoch zu Auff⸗ 
haltung der Infantin nichts geholffen / weil fel 
be gleich eine Stunde nach jhm in Madrid ein» 

kommen. 
Die Vrſachen def zwiſchen dem Conte Du- 
ca, vnnd der Infantin erwachſenen Wieder, 
muthe: 

muths ſeynd vielerley / auch meiſtentheils vers 
borgen / vnd wenigen bekant / ich aber habe Glůck 
gehabt / ſelbige alle zu erforſchen. 

Deren Erſte iſt / der dem Grafen angeborne 
Neid wieder alle Fuͤrſten deß Savoyſchẽ Hau⸗ 
ſes / dann wie er in Gunſt vnd Gewalt bey dem 
Koͤnig beeden Hertzogen von Lerma vnnd Vi- 
ue da gefolgt / alſo hat er von denen auch diß DB» 
bel geerbet / daß er / wie ſie / beſagtes Hauſes / of⸗ 
fenbarer Feind worden. 

Der Brfprung aber dieſer zwiſchen den 
Spanniſchen Favoriten vnd mehrerwehntem 
Hauſe beſtehenden Feindſchafft / ruͤhret auß je⸗ 
ner ohnertraͤglichem Muth willen / vnd dañ auß 
der Herren Grandes di Spagna natuͤrlich ans 
henckendem Hochmuth / ſo daß fie die jenige Ehꝛ⸗ 
erbietungen / die ſie denen Perſonen mehrbe⸗ 
rührees Savoyſchen Hauſes / wo ja vmb keiner 
andern Vrſach willen / dannoch wegen der nae 
hen Koͤniglichen Verwantſchafft gleichſam ge⸗ 
trungener Weiſe / leiſten muͤſſen / nicht leicht exe 
dulden koͤnnen. 

Auff daß wir auff dem hefftigen Haß deß 
Grafen gegen der Infantin weiter foꝛtſchreitenz 
ſo iſt davon die andere Vrſach / daß jener diſe in 
7. Jahren / da fie Vice- Koͤnigin in Portugal ges 
weſen / mehr einem toden Bild / als einer wuͤrck⸗ 
lichen Verwalterin gleich gehalten: Es 53 
dieſe 

dieſe arme Fraw in Lisbona zum Auffſeher den 
Marchefe del Puebla, deſſen von Leganez Bꝛu- 
der / ohne welches Gutheiſſen ſie mit niemand 
reden / gar auch nicht vmb ſich ſehen dorfte Der 
Secretarius Vaſconzello, welcher hernach in 
der erſten Hitze der Empoͤrung / ſeine vbermeſ⸗ 
ſene Muthwilligkeit mit einem grewlichen todt 
bezahlt / ware als ein Fiſcal vber die Thaten ſei⸗ 
ner Fuͤrſtin: All ihre vbrige Hofleuth waren 
gantz augenſcheinliche Kundtſchaffter biß in die 
Gedancken jhrer Hochhett. In Madrid hatte 
Diego Soarez, deß Vaſconzeli Schwaͤher⸗ 
Vatter die Portugeſiſche Geſchaͤfften in handẽ / 
vnd waren alle Dinge ſelbigen Koͤntgreichs dem 
Belieben fo beſchaffener Perſonen / vndeꝛgeben. 
Die Infantin die da mit jhꝛer mehr als weib⸗ 
lichen Klugheit alles vorher ſahe / vñ in der Er⸗ 
fahrung ſelbſten aller im Schwung gehender 
Vnordnungen / vnd deß zu nahenden Falls ge⸗ 
wahr wurde / gabe zuvor dem Grafen zuverſte⸗ 
hen / wie vbel die Sachen ſelbigen Koͤnigreichs 
beſtellt / beklagte ſich zugleich gar glimpflich / daß 
ſie in ſelbiger Verwaltung / gantz ohne authori- 

tät verbleiben muͤßte. 

Sie erhielte hier auff zwar anfaͤnglich ſehr 
ſchoͤne Worte / aber ſchandliche Wercke; dann 
der Anhängern deß Soarez Muthwill ſtiege 
immer hoͤher / vnd fele das Anſehenjhrer Hoch- 

Rx helt 

heit ſo weit / daß auch die Portugeſen ſelbſt / die⸗ 
ſelbe mit freyer Frechheit beſchimpfften namen 
derowegen ihre Hochheit einen andern Fuͤrſatz / 
vnnd an ſtatt deß Grafen / richtete fic jhre viel⸗ 
mals nadeinander abgehende Schreiben ger 
rad an den König’ empfienge gleichwol darauff 
nie kein Antwort / onangeſehẽ berührte Schrei⸗ 
ben die Propheceyung / wie der Duca de Bra- 
ganza in Beſitz der Cron Portugal gelangen 
wurde / in ſich hielten. a 

Dieſe durch den Grafen wieder alle Billich⸗ 
keit der Infantin zugefuͤgte Beleidigungẽ / vers 
urſachten jenen / fie allezeit für feine Haubt⸗ 
Feindin zu halten / dem zwiſchen groffen Herzen 
uͤblichen Gottloſen Geſetze zu folg / das da far 
get: Wer an meiſten beleidigt / der ſoll am wer 
nigſten vergeben. Iſt dahero kein Wunder / 
daß der Graf / nach dem die Infantin auß Por- 
tugalwieder in Caſtiglien kemmen / alle Muͤhe 
angelegt / ſelbe von Hof / vnd von heimblichem 
Geſpraͤch mit dem König weit abzuhalten / vnd 
daß er ſie zu ſolchem Ende biß her in Merida vnd 
Occagna gelaſſen. 

Auff daß aber die im Portugeſiſchen Auff⸗ 
fand erſchienene deß Grafen Fehler / vnd der 
Infantin Verdienſte / grundlicher erkandt wer⸗ 
den / will ich dahin einen Abſchritt nemmen / ver ⸗ 
mittelſt deſſen / eine vnd andere an Tag gebracht 
werden ſollen. Die 

Die Portugeſiſche Voͤlcker / haben gleich 
nach Abſterben jhres letzten Koͤnigs Sebattiani 
(der annoch iu jhren aberglaͤubiſchen Meynun⸗ 
gen mehr als jemals lebet) bißhero gegen die 
Beherꝛſchung der von jhnen frembd geachte⸗ 
en Koͤnigen eine ſo rauhe Wiederſtrebung ge⸗ 
fuhrt / daß endlich gar die Pfarꝛer nach de Meſ⸗ 
fen vnd Predigen dem Volck offentlich pflegten 
anzuzeigen / zwey Ave Maria zu betten / damit 
fie SO TT vnnd die allerheiligſte Jungfraw 
von der Caſtiglianiſchen Tyranney befreyen 
wolten: Demnach erwartete fie einige wol⸗an⸗ 
ſtaͤndige Gelegenheit / vmb ſich zu empoͤren / vnd 
die geringſte / die jhnen voꝛkame / achteten fie vmb 
| ſo vil groͤſſer / als fie zu derſelben gröfferes Bere 
langen trugen. 5 8 
Im Jahr 1636. ward in Portugal die newe 
Anlag publicirt,die man la quinta nennet / weil 
in Krafft deren / von allen Waaren / vnd was 
man ſonſt verkaufft / je von roc. der J. Pfenning 
erfordert ward. : 

Wie nun dieſer Tribut nit nur fuͤr ſcharpff / 
ſondern fuͤr allerdings ohngerecht gehalten 
ward / alſo hat er denen Inwohnern deß Lands 
Algarbes (ſo nennt man was zwiſchen Sevi- 

ia vnnd Lisbona der See nach lieget) zu der 

uffruhr Vrſach geben / davon das Fewer / wo 
es nicht durch den Fleiß der Infantin er Ans 

2 angs 

fangs were geloͤſcht worden / das gantze Königs 
reich ohne Zweiffel verzehrt hätte. 

Wie nun dißmal der Portugeſen gefaͤhrli⸗ 
ches Vorhaben / ſich von Spannifcher Beherꝛ⸗ 
ſchung gaͤntzlich abzuziehen / vermerckt of reiff⸗ 
lich erwogen worden; ward beſchloſſen ſich wie⸗ 
der allerley Newerung vnd Zufaͤlle / ſo gut die 
gegenwaͤrtige Gelegenheit geſtattete / zuveꝛſiche 
ren: Hierzu gab Anno 1639. die Catalaniſche 
Rebellion nicht vnbilliche Bewegungen; dann 
vnder dem Schein deß Kriegs / den man gegen 
ſelbig Fuͤrſtenthumb vornahme / lieſſe der Graf 
mit Politiſchem Gedichte vor der Welt erſchal⸗ 
len / wie de: Koͤnig im Anfang def 1640. Jahrs 
zu Bezwingung der Catalamiſchen Rebellen in 
ey außziehen wurde: Daß derowegen in 

rafft zu dem End herauß gegebener Ankuͤn⸗ 
digung alle Vornehme vom Adel / vnd alle Ti⸗ 
tulierte von Spanien fic) innerhalb 4. Mona- 
ten zu Madrid befinden ſolten / vmb den Koͤnig 
in ſeinem Zug zubegleiten / jeder in ſeinem ge⸗ 
ziemenden Auffzug. | 

Der Zweck beruͤhrter Ankündigung be 
ruhete darauff / daß man durch diß Mittel allen 
Portugeſiſchen Adel auß ſelbigen Landen locken 
wolte / vnd alſo zugleich den Hertzogen von Bra- 
ganza, als den man vor den Zunder der Portu⸗ 
geſiſchen Hoffnungen hielte / vnd daß jhn 15 

é 

Voͤlcker / wegen der auß den Portugepond Ca⸗ 
ſtiglianiſchen Hiſtorien bekanten alten Anſprů⸗ 
chen vor ihren rechtmaͤſſigen König erkennen 
Der Hertzog von Braganza, in deme er ein⸗ 
ſeits der Portugeſen Züneigung / auff der ande⸗ 
ren deꝛCaſtiglianer auff jhne gelegten Argwohn 
erkandt / damit er jenen wiederſtunde / vnd gegen 
die ſe ſich verſicherte / erwoͤhlte er in ſeines Her⸗ 
zogthumbs Haubtſtatt Villaviciofa , an den 
Graͤntzen von Eſtremadura, weit von aller Gee 
meinſchafft deß Portugeſiſchen Adels / in muͤh⸗ 
Bi Vbuͤng der Jagten / vnd allerdings von 
Jolitiſchen Handlungen abgeſoͤndert / zu leben. 

In deſſen kame der vornemſte Adel von Por- 
tugal in Madrid, nicht aber der Hertzog yonBra- 
ganza, wiewol jhne der Conte Duc abſonder⸗ 
lich / vñ mit Zuſage beſonderer Freyheltẽ geladẽ. 
Ermeldtes Hertzogen Wieder wille nacher 
Hof zu kommen / rührte vonzweyen Gründen 
berzweil Erſtlich dem gantzen Koͤnigreich Por- 
tugal zuwieder / daß er fic) dem ohnſichern glau⸗ 
ben deff Conte Duca vertrawen folte: Zum Ans 
dern / wetl er in Zweiffel ſtunde / Ob man auch 
jhme bey S. M. der jenigen Ehrengenuß vere 
ſtatten wurde / womit ſeine Voꝛfahren allen an⸗ 
deren Grandes di Spagna jederzeit vorgezogen 
worden: Inſonderheit vnder dem Koͤniglichen 
Baldaquino offentlich zu ſitzen / welches die von 
Braganza vor Ihres Hauſes hoͤchſten Schatz 
halten. (B) Sam 

Dannoch ohne Vermeldung einiger von 
dieſen beeden Vrſachen / entſchuldigte der Her⸗ 
Hog fein Auß bleiben hiemit; weil fein Vermoͤgen 
dermaſſen erſchoͤpfft / daß er zu Begleitung 
Seiner Maſeſtaͤt / n der Seiner Perſon zuſte / 
henden Wuͤrde nicht erſcheinen koͤnne / ſo halte 
er vor beſſer in Portugal zu bleiben / vnd in Ab⸗ 
weſen ſelbigen gangen Adels S. M. intereſſe det 
Enden zu beobachten / als bey deroſelben / vnd 
vnder den Grandes ohne Anſehenzuerſcheinen. 
Diüeſe Antwort vermehrte in dem Conte 
Duca den gefaßten Argwohn / der dann daruͤ⸗ 
ber ſich entſchloſſen / ſeine gewoͤhnliche Kuͤnſten 
betrieglicher Anlockungen vnnd falſcher Zuſa⸗ 
gen / zu Huͤlffe zu nemmen / in dieſer Sach auch 
(als die wegen jhrer Zartheit einen gar gelin⸗ 
den Gegenſatz erforderte) mit der tieffeſtẽ Ver⸗ 
borgenheitzu verfahren / deren er ſich jemal in 
Zeit ſeines Lebens gebraucht. 

Was konte aber ſubtller ſeyn / als ig? Er 
ſchriebe dem Herzogen / wie er nit nur mit ſeiner 
Entſchuldigung vit gutem angebottenẽ Willen 
gaͤntzlich vergnuͤget were / ſondern er fliege biß in 
den affect deß Mitleidens zeigte jhm an / wie nit 
allein ð König für gut hielte / daß er in Portug 
veꝛbliebe / ſondern auf daß er jm ein Zeichẽ voll⸗ 
kom̃enes Vertrawens gebe / vbertruge er jhme 
das General Gouerno der Wafen in Portu- 
gal, befahle jhm feine Wohnung nahe 5 Lis- 

ona, 

bona, an welchem Orth ſelbiger Gegend er am 
| liebſten ſeyn wolte / zu nemmen: Vnd zu fewer 
ſeiner / deß Hertzogen / Beduͤrfftigkeit / ließ er jh 

mezwantzigtauſent Doublonen erlegen. 
Allen denen / ſo dif Werck von auſſen beſahẽ / 
kame dieſe def Grafen deliberation fo frembd / 
vñ dem Koͤnigl. intereſſe fo nachtheilig vor / daß 
in gemein geſagt wuꝛde:diß ſeye das einige ock. 
bißlein / wodurch die von Braganza nach dẽ Ha⸗ 
men der Tyraney beiſſen wurden: man ziehe ans 
jetzo den Herzogen auſſer den Einoͤden von Vil⸗ 
lauizioſa, vnd ſetze denſelben den Burgern von 
Lisbona vnder die Augen / die ohne das dz Hauß 
Braganza vor Erben felbiger Crone in jrẽ Her⸗ 
Ken eingegraben habẽ:daß durch die Gegenwart 
deß Hertzogs die Hoffnungen ſelbiger Voͤlcker 
von newem erweckt / vnd jre Begierden / wider⸗ 
umb einen natürlichen Koͤnig zuerlangen ohne 
ruͤhig gemacht wuꝛden: vnd daß man endlich die 
Portugeſiſche Waffen eben dem jenigen in die 

Hand gebe / der nach dem Scepter trachtet. 
Diß aber waren die gewohnte Kuͤnſten deß 
Grafen / welcher ſich jederzeit geruͤhmt / daß er 
mit erdichtetẽ Locken mehr / als mit ernſthafften 
Bedrohungen gewoñen : Es ware deß Grafen 
Meynung nicht / dem Hertzogen zutrawen / ſon. 
dern zu wegen zu bringen / daß diefer jhme vex, 
trawte; vnnd wie kont er jhme ein groͤſſer Ver⸗ 
trawens⸗ Zeichen geben / als in dem er jhn nahe 
(B) i an 

an Lisbona ſchiekte / ſein Außbleiben für gut an / 
nahme / jhme allen Befelch vber die Waffen / 
vnnd noch daruͤber eine namhaffte Geltſumm 
gabe: Alle dieſe Spitzfindigkeiten haͤtten wol def 
Hertzogen Gemuͤth zu einer ſoꝛgloſen Vertrew⸗ 
lichkeit koͤnnen einſchlaͤfferen / wo jh me die be⸗ 
kandte betriegliche Griffe deß Grafen / die Aw 
gen nicht offen gehalten haͤtten. 

Weeil vnder deſſen die Infantin Margarita in 
Portugal Vice- Königin ware / vnd alle deſſel⸗ 
ben Reichs boͤß oder gute Zufaͤlle auff fie ſchlu⸗ 
gen / kam jhr ſehr wunderlich vor / daß man dem 
Hertzogen von Braganza zur Rebellion fo viel 
Mittel machte. Ste vberſchickte hierüber S. 
M. ſchrifftliche Klagen vnd Warnungen / ev 
langte aber darauff gar truckene Antworten / 
die da lauter ohnverſtaͤndliche Wort vnd Ma 
tzel in ſich hielten; vnd wurden erſt dieſe der la⸗ 
fantin Beſchwernuſſen noch weiter gemehret / 
als man ohne jhr Wiſſen auß dem Caſtel S. 
Joan, welches die Statt Lisbona beherꝛſcht / die 
gantze Spanifche Beſatzung herauß zohe / eben 
zu ſolcher Zeit / da das Heil die Verſicherung 
ſelbiger Cron auff der Veſte dieſes eintgen 
Schloſſes / vnd auff der darinn gelegenen Ca⸗ 
ſtigltaniſchen Soldaten Trewebeſtunde Diß 
ware deß Grafen allereuſſerſter Verſuch / vmb 
den Hertzogen ſicher zu machen: vnd damit deſto 
s b | wen ⸗ 


Pop 

weniger der Betrug an das Liecht kaͤme / vnnd 


vermittelſt Hinflieſſung einiger Zeit ſtaͤrcker be⸗ 
deckt wurde / ſienge er nicht gleich dißmal an den 
Hertzogen nacher Caſtilien zuberuffen / ſondern 
verlaͤngerte ſolches biß in die Mitte def 41. 
Jahrs / da er jhne den Hertzogen mit anmu thi⸗ 
gen Schreiben geladen: Folgenden Inhalts: 
Er ruͤhmete zuvorderiſt feine Crewe / feinen 
Fleiß in Beſtellung der Waffen / vnnd daß be⸗ 
reits bey den Portugeſen ſeine Authorttaͤt 
fruchtbare Wuͤrckungen gethan: Gabe dem⸗ 
ſelben her nacher zuerkennen / die vber der Moz 
narchi ſchwebende groſſe Gefahr / wegen deß 
vbeln Stands in Flanderen, der erlittenen Zu⸗ 
fallin Italien / der newen Tuͤrckiſchen Kriegs⸗ 
tuͤſtungen / vnd mehr noch weil man {con in⸗ 
wendig in Hiſpanlen ſo hefftige Feinde habe / als 
die Frantzoſen vnd Catalonier: Daß in Vber⸗ 
windung dieſer / das Heil der Monarch betes 
he: Das alles muͤſſe zu Grunde gehen / wo nicht 
dißmal die Herren Grandes zu S. Maj. Dien. 
ſten das Euſſerſte thun wurden. Er der Her⸗ 
tog / als vnder denſelben der Groͤſte / fönne mit 
feiner Gegenwart / vnd einer guten Anzahl fei 
ner Vnderthanen den andern ein Exempel ge⸗ 
ben / omb nach fo vielen Wiederwaͤrtigkeiten 
das Gluͤck vnd den Sieg / wieder auff deß Roe 
nigs Seite zu bringen: Daß darumb S. Maj. 

jhne auffs baͤldiſt erwarteten / vnd denſelben mit 
noch groffern Freyheiten vnd Aembtern zu ch» 
ren gedachten. Texte 
Der Hertzog / ob man jhn gleich vor rauh an 
Verſtand gehalten / wußte ſeine Sach ſo weiß⸗ 
lich zu fuͤhren / daß er auch dißmal ſeine Reiſe 
nacher Hof glimpflich abwendete; er ſandte von 
feinen Vnderthanen eine merckliche Verſtaͤr⸗ 
ckung zu der Koͤnigl. Armee gen Tarracona, 
gab alſo Betrug vor Betrug / vnd zohe zuruck 
nacher Villavicioſa, allen Argwohn / ob ſolte er 
wieder gemeine Ruhe ichtwas im Schild fuͤh⸗ 
ren / von ſich zu legen. * 

Der Graf thaͤte / als wann er auch hieran 
kein Mißfallen hatte / weil er ſahe / daß auff diß⸗ 
mal das Spiel mit Macht nicht zugewinnen⸗ 
vnd auf dieſe Weiſe ſahe man ſich ein, vnd an⸗ 
dern theils vor / mit beederſeitigen diffintula- 
tion, vnd Bezeugung einer ſonderlichen Liebe 
vnd Vertrewlich keit. N | 

Die Intantin, die bey allem dieſem Weſen 
nicht ſchlieffe / ſchriebe abermals an den König 
vnnd den Grafen / was ſie taͤglich vor Anzeigen 
vermerckte / vnd was fir einen Erfolg ſie daruͤ⸗ 
ber beſorgte / mit Verſicherung / wo man ſol⸗ 
chem ſo ſchaͤdlichen Anſtalt nicht vortaͤme / habe 
man nichts als ſelbiger Cron endlichen Verluſt 
iugewarten. 

Auf 


jz 
Auf dieſe Briefe antwortete ¥ Konig nichts / 
der Graf aber tractierte die Infantin gleich ei⸗ 
nem Weibe / die beffer zu Verwaltung eines 
Hauſes / als eines Koͤnigreichs / duͤchtig were. 
Mußte derowegen endlich die Infantin bey der 
nur allzubekanten Portugeſiſchen Tragadi ei⸗ 
ne Zuſeherin werden / warzu fie dannoch nie ⸗ 
mals geholffen / noch diffimuliert. 

Nach deme nun endlich der Graf den Hertzo⸗ 
gen von Braganza mit eben den jenigen Mitteln 
iu der Porkugeſiſcher Craw erhoben geſehen / 
mit denen er ſelbe fenen Honig zuverſichern gee 
meynt / ward er in ſich ſelbſten ſehr verwirꝛt / 
vnnd gedachte den gantzen Fehler der Infantin 
Margarita heimzuſchüͤtten: Die weil aber jhme 
im Hertzen bekant / daß der Mangel an jhme ge⸗ 
ſtanden / vnd daß man die Warnungen der In- 
fantin beobachten ſollen / hat er auß allem feinem 
vermoͤgen gearbeitet / hr der Infantin den Weg / 
wodurch ſie vber dif Werck bey dem König ihre 
Entſchuldigung einbringen koͤnte / zuverſper⸗ 
wees alſo bey S. Majeſt. wo nicht ihre Tre⸗ 
we in Zweifel geſetzt / ſicherlich doch jhr gehab⸗ 
tes Anſehen geſchmaͤlert ward; Als die Infan- 
tin auß Portugal nicht ohne Wunder entkom⸗ 
men / ſante ſie einen Courrier zu dem Koͤnig / mit 
Bitt / jhr zuerlauben / daß ſie / vmb jhre Never 
rentz ju thun / u S. Majeſtaͤt kommen möchte, 

Dargegen ſetzte ſich der Graf nicht allein / ſon⸗ 
dern lieſſe fie auß Koͤn gl. Befelch die Hunds⸗ 
tage vber in Merida auffhalten / ſo der allerhi⸗ 
zigſte Ort von Spanien iſt / dahero ſie dann eine 
lange vnnd toͤdtliche Kranckheit empfangen? 
Diß aber wurde noch fuͤr das hoͤchſte gehalten / 
daß er ſie ohne Pferdt / ohne Kutſchen vnnd 
Senften / auch ohn all andere Nothwendigkei⸗ 
ten gelaſſen / die nit nur einer nahen Verwand⸗ 
tin / ſondern auch der wenigſten Magd eines 
Roͤnigs gebuͤhren / ohnangeſehen daß er wol ge⸗ 
wußt / daß ſie von den Portugeſen aller jhrer 
Haabſchafft beraubt worden. 4 
Sie hat hernacher den Koͤnig ſo lang gebet⸗ 
ten / daß Er ſie doch von dem ſo ſchaͤdlichen Lufft 
der Eftremaduraerlöfen wolte / daß fie zuletzt 
auß ſonderbarer Genade erlangt in Occagna 
zu kommen / vnd daſeſbſten zu leben / jedochmit 
allen denen Beſchwerlich keiten die einer elen⸗ 
den Sclavin wiederfahren koͤnten / ohne Rute 
ſchen vnd Mauleſel / vnd ohne das ſie nach Ver⸗ 
flieſſung derzwey erſten Monaten / von denen 
zoo. Cronen / die jhr die Guͤte deß Königs zu 
zu jhrem Vnderhalt auff jeden Monat vere 
ſchafft hatte / jemahls einige Beiahlung geſe⸗ 
hen: Dahero die arme Fuͤrſtin in ſolche Noth 
geſetzt worden / daß jhr Hofmeiſter in den Haw 
ſern vnnd Cloͤſtern zu Occagna jhre Watte 
erbet⸗ 


erbettelen müßte; vnnd da ſie in die Laͤnge auch 
hierzu die Leute verdrüͤſſig befunden / hat endlich 
die ohnvmbgaͤngliche Noth ſte getrieben / daß ſie 
ſich / hnverwarnt / nacher Madrid zu reifen ent. 
ſchloſſen; In dieſem Werck erſcheinet / wie Gott 
gewuͤrckt / daß der Conte Duca ſich ſelbſten ge⸗ 
ſtuͤrtzt / in dem et die Infantin zuverderben ge⸗ 
ö meynt. * f BIN : * 0 n 
Mehr ermelte Infantin langte eben in denen 
Tagen bey Hof an / da der Koͤnig anftenge in 
deß Grafen intereſſe ein helles Geſicht zu ge» 
winnen / vnd ware der Königin diefs Antunffe: 
ſehr lieb. . 
Wie ſich der Graf gleich bemuͤhete jhr die 
Audientz bey dem Koͤnig zuverwehren / vnd fie 
bey dem Staats ⸗Rath weiters in Miß ⸗ credit 
zu ſetzen / wie dann auch er der Infantin, mit nit 
geringer Verwunderung dep Hofs / keine viſite 
gegeben / ſo hat dannoch die Koͤnigin ſelbe in jhr 
Gemach beruffen / vnnd dahin gearbeitet / daß ſie 
in Ihrer Gegenwart 2. gantze Stunden mit 
dem Koͤnig geredet / die Graͤſin aber dabey nicht 
zugelaſſen worden / wie dieſelbe / als die vorher 
ſahe was darauf werden wolte / gantz vnge⸗ 
ſtuͤmmer Weiſe begehrt. 
Die Infantin lobte G Ott / daß er ſie von dem 
Handen def Portugeſiſchen Tyrannen erret; 
tet / vnd dahin gebracht hätte daß nach ſo vielem 

a fie dertnaßlen eins vor dem Angeſicht 
. M. ihre Ohnſchuld vñ eines andern Schuld 
an den Tag legen koͤne. Sie erzehlte kuͤrtzlich al⸗ 
len Verlauf von Portugal, zeigte alle Copien jh⸗ | 
rer nach Hof geſchickten Schreiben / vnd dabey 
die erhaltene wenige Antworten; Thaͤte folgẽds 
eine (olde Verantwortung / daß alle Vrſachen 
def Portugeſiſchen Vertüſts / wo nicht auff der 
intention, gewiß doch aufder Ohnachtſamkeit 
deß n blieben. | 

Die 


oͤnigin vnderlieſſe nicht zu den Wor⸗ 
ten der Infantin auch das Ihrige beyzutragen / 
alſo / daß ſolches alles S. Majeſtaͤt hart einge⸗ 
truckt ward / vnnd kan mit Warheit geſagt 
werden / daß onder anderen dif. dem hohen Ger 
reg Grafen / den toͤdtlichſten Streich ger 
en. or 
. Hieꝛneben haben vielleicht die Herren ran⸗ 
des di Spagna, durch Mittel hres zugleich ge 
gethanen Abzugs von Hof / vnnd mit ihrem 
Stillſchweigen an ſolchem Fall mehr / als an ⸗ 
dere mit jhrem Laut / reden / gezogen. Es hatte 
ſich der Graf gleich im Anfang / als er def Roe 
nigs Hulden gewonnen / den hoͤchſten Gewalt 
in der NMonerchiangemaßt / vñ achtete die Wie 
de feines Koͤnigs ſo ring / als eroͤffentlich erzeig ⸗ 
te / daß ite ſeinen Veroꝛdnungen / vnd mehrmals 
feinem. Wlllen / gaͤnglich vnderworffen: Mit 
a dieſh r 


i 37 N 
dleſer von ſich ſelbſt ſa hoch gefaßten Meynung 
duchte jhn nin daß er für Füſſe in den Buͤgelen 
der Herrlichkeit vnd der Befelchſchafft erhalten 
koͤnne / wann er nicht / nach Artder Roͤm. Tare 
Abe die Haͤubter der Grandes an ſtatt de. 

bhawens / zum wenigſten allerdings ernie 
drigte. 8 : 
Das Fuͤrſtl. Hauß Lerma niederzuwerf⸗ 
fen hat er wenig Mühe bedoͤrfft/ dann nach deme 
daſſelbe von der Hoͤhe zweyer groſſen Favoritẽ⸗ 
Stellen abgeſtürtzt / iſt es anjetzo gleichſamb zu 
Staub worden / auſſer daß die Hertzogen dell 
Infantafgo , vnnd d' Oſſona mit zweyen der 
Blutſchand nicht vnaͤhnlichen Heurathen den⸗ 
ſelben gluͤckſeligen Stammen / wiewol vnder 
anderm Namen / eruewert haben. \ 
Das Hauß Toledo ſtunde fo wol wegen 
. 755 Macht / als auch ſo vieler der Cron ge⸗ 
leiftcter guten Dienſt halben in groſſem Anſe⸗ 
hen; wieder dif hat ſich / ohne das man wiſſe war 
rumb / deß Grafen Verfolgung ergifftet; Er 
verſchaffte / daß der Don Faldrique, ſo dz Haubt 
ſelbigen Hauſes war / von Hof geſchafft ward / 
vnd brachte denſelben endlich dahin / daß er von 
Leid vnd Betruͤbnuß ſtarb / nur darumb / daß er 
8 als Adelich an Gemuͤth a: 
eſen. 

Der Hertzog von Alua, deß Königlichen 
Hofs Obriſter Hofmeiſter / damit er nicht in 
den letzten Jahren ſeines ſo Ehrwuͤrdigen Al⸗ 
ters def Grafen Schmaach thatch vnderlie⸗ 
gen muͤſſe / begab er ſich von Hof nacher Al⸗ 
ua, vnd veränderte die Mühſambkeit eines vers 
folgten Lebens / in die Ruhe eines erwuͤnſchten 
Todes. f un 3 
Der Hertzog von Fernandina, fo noch das 
Haubt def Toledaniſchen Stammens in Chi- 
none iſt / hat ſo viel gewußt zu trincken / daß er 
von ſelbiges Lands außerleſenen Weinen / dem 
Ohngluͤck def. Grafen taͤglich viel Becher zur 
bringet. f 
Der Hertzog von Ifar,. deme wegen ſeiner 
herrlichen Gaaben vnd Dapfferkeit / der SE 
inſonderheit gewogen / wird von Hof weit abge⸗ 
halten / damit nicht etwan ſein eredit vnd Ge⸗ 
genwart zugleich bey dem König einige Wuͤr⸗ 
ckung thuen. va 
er Hertzog von Macqueda, der von Le- 
mos, vnd der von Fuentada werden fuͤr Tho⸗ 
ren vnd Ohnwiſſende außgeſchryen / der von 
Alramira vor einen Ohnhertzhafften / vnnd alle 
andere fur vnnuͤtze Perſonen. n en 
Niemand hat dem Grafen koͤnnen zu Ger 
ſichte kommen / dener groſſer Thaten vnd feiner 
Lebe wuͤrdiggeachtet haͤtte / als Monterey vnd 
— Legar- 

Liegairezs welche er von ihrer ſchlechten Geburt 
vnnd Armuth / zu der Hoͤhe der ſo vornehmen 
Verwaltſchafften defi Koͤntgreichs Neapol , 
vnd Fuͤrſtenthumbs Meyland / vnd zu der Fuͤl⸗ 
le ſelbiger / vor der gantzen Welt fo anfebenlicher 
Reichthumben erhebt hat / welche dann dieſe auß 
den innerſten Adern Italiæ, herauß zureiſſen / 
wol gelernet / da doch / weil fie beede die einige 
Favoriten vnd Kriegs Götter der Cron Spa⸗ 
nien geweſen / von jhnen anderſt nichts erſchie⸗ 
nen / als daß der eine def Koͤnigs Schaͤtz in or- 
tugal an lauter Pracht vnd Lomoedien zerſtre⸗ 
wet / der andere aber in Catalonien mit Traͤg⸗ 
heit vnd Hunger die Armeen zu ſcheittern ge⸗ 
hen laſſen / ſeine ohnerſaͤttigliche Begierde zuer⸗ 
fuͤllen / daruͤber ein Pafquin- Gedichte von den 
2. groſſen Dieben / nicht ohnbekandt iſt. 
Alle dieſe Beſchimpffungen bewegten die 
rechte Grandes, weil ſie vermerckten in wie ges: 
ringer Acht man ſie hielte / wie ſie dann ſolches 
in Sarragoza wuͤrcklich erfahren / daß ſie von der 
ihnen ſonſt gehoͤrig · vnd gewoͤhnlichen Beglei⸗ 
tung deß Koͤnigs gantz vnd gar ablieſſen / ſo / daß 
ſich jhrer keiner mehr bey deß Koͤnigs Tafel / 
keiner mit Ihme auff dem Jagen / vnnd wann 
Er in die Kirch gienge / ſo wenig bey Ihme be⸗ 
funden / daß man auch am Heil. Weihnacht⸗ 
Feſt / nichtohne Entſetzen / den einigen Grafen: 

(B), vi, de 8. 

de 8. Colonia auff dem Banck der Grandes 
ſitzen geſehen. I 

Eben zu der Zeit nun / da die Hohe deß Gra⸗ 
fen anſtenge zu ſincken / nahme der König in 
acht / wie wenig Ehr Ihme von den Grandes 
wiederfuhre; befragte vmb deſſen Vrſach den 
Marche ſedel Carpio: dier / da er auf ſolche weis 
fe das Schwerdt zu Handen bekom̃en / vewwun⸗ 
dete er ſeinen Feind ohnſtraͤflicher weiſe / in dem 
er dem Koͤntg zuverſtehen gab: weilen die Herren 
Grandes info geringen Gunſten vnd Anfehers 
bey dem Grafen weren / hielten ſie vor beſſer / daß 
jenige Genuͤgen zu meiden / deſſen fie in Beater 
tung S. M. pflegten zu genieſſen / als den Arg ⸗ 
wohn def Grafen auff ſich zu laden / vnd jhme 
Vrſach zu machen / daß er etwan jnen die Were 
ee feines Eyffers zuverſuchen gebe: Bnd diß 
gabe dem bereits zufallen anfangenden Baum 
einen ſtarcken Stoß. -e er 

Als auch zu gleicher Zeit der König durch 

ein Hand ⸗Brieflein von gewiſſen Krlegs⸗Raͤ⸗ 
then den Zuſtand der Catalaniſchen Armee / wie 
auff den koͤnfftigen Feldzug Gelt / vnd zu Erſe⸗ 
zung der geſchwaͤchten Trouppen / Leute auffzu⸗ 
bringen / zu wiſſen begehrte; ward jhme geant⸗ 
wortet / wie daß die Armee von 20000. Mann / 
ſo ſie ſtarck geweſen / dermaſſen geringert wore 
den / daß kaum in 8 ooo. noch uͤberig e 
daß 


39 
daß dieſelbe zuverſtaͤrcken hoͤchſtnoͤthig / well die 
Frantzoſen auff kuͤnfftigen Fruͤhling groſſe 
Dinge draͤweten :: Belangende die Auffbrin⸗ 
gung deß Gelts / wolten fie deſſentwegẽ die Gow 
ge den jenigen Commiſſarien laſſen / die der Graf 
zu dieſem ende verordnet / vnd daruͤber den MG- 
dereyzum Haubt geſetzt habe. Derhalben eve 
ſuchte dKoͤnig auch dieſe / damit er wiſſen moͤch⸗ 
te / was zu hoffen were: Er entſetzte ſich aber / als 
Er die groſſe Beſchwernuß vnd faſt eine Ohn⸗ 
möglichkeit ſahe das Gelt von denen Aſſiſten⸗ 
ten, die da fuͤnff Millionen herſchieſſen ſolten / 
auffzubringen / vnd daß man mehr nicht als ei⸗ 
ner Million / ſo die hohe Regiments Rath zu⸗ 
ſagten / verſichert were. N 
Endtlich iſt zu deß Grafen Gegenparthey 
Verſtaͤrckung auch diß denckwuͤꝛdige Geſchicht 
in der Statt Segouia, den y. diß Monats ge⸗ 
fallen. Es kamen bey Nacht s. vermumte Perro 
ſonen mit Gewalt in ſelbiger Statt Guberna⸗ 
tors Behauſung / denen der Gubernator (als 
er ſie erſehen / vnd daruber erſchrocken / auch in 
Meynung als ob ſie Diebe weren) alſo bald 
ſein Gelt vnnd Haabſchafft angebotten / nur 
daß ſie der Ehre ſeiner Fraw vnd Toͤchtern / ver⸗ 
onen molten: Darauff antwortete der Ver⸗ 
mumten einer; ſie ſeyen nit vmb jne zubeſtehlen / 
ſondern dem Koͤnig zu dienen / hinein kommen / 
reich⸗ 

reichte zugleich dem Gubernatoren ein Schrei ⸗ 
ben in die Hand / mit vermelden: Daß er / ſo lieb 
jhme fein Sehen ſeue / gleich im Augenblick ſich 
nacher Madridaufmachen / vnd nicht dem Gra 
fen / ſondern zueygenen def Koͤntgs Handen 
dieſe Schrifft vberliefern ſolte / weil darinn dem 
gemeinen Weſen / vnd deß Koͤnigs Dienſt aller⸗ 
hoͤchſt⸗ an gelegene Geheimnuſſen begriffen; 
wichen auch nicht von jhme dem Gubernato⸗ 
ren / biß ſie jhn zu Pferde vnd auf dem Madri/ 
tiſchen Wege ſahen / mit Bedraͤwung def To⸗ 
des / im Fall er nicht wurde verrichten / was er / 
als ein Vaſal vnnd Bedienter ſeines Koͤnigs / 
ſchuldig ſeye. Dieſer langte in Madrid den 16. 
oder 17. lauffenden Monats an / eꝛhielte bey dem 
Koͤntg geheime Audientz / ward demnach alſo⸗ 
hald wieder in ſein Gubernament geſchickt / vnd 
hat bißhero der Inhalt ſelbiger Schrifften nicht 
können erkundiget werden: So viel wird leicht 
geſchloſſen / daß fie dem Grafen entgegen ſeyn 
muͤſſen / weil die Vermumte dem Abgeſchickten 
bey ſeinem Leben verbotten / ſelbe nicht jhme / wie 
ſonſten gebraͤuchlich / ſondern gerad dem Konig, 
zu reichen. Zi 
Allen obbeſagten Stucken henckte ſich noch 
ein anders an / ſo vielleicht am meiſten def Ko ⸗ 
nigs Gemuͤth / ſich gaͤntzlich von dem Grafen. 
ledig zu machen / bewogen. 

Der 

Der Marcheſe di Grana, Kaͤyſerl. Abge⸗ 
ſandter am Spanniſchen Hof / brachte / als er 
im vergangenen Jahr allheꝛo kommen / mit ſich / 
die angeborne Dapfferkeit deß der gantzen Welt 
bekanten Carretiiſchen Geblüͤts / vnd ſetzte noch 
zu derſelben die Teutſche Frey⸗ vnd Auffrichtig⸗ 
keitz Seine ſo lange Jahr in Italien / Teutſch⸗ 
vnd Niederlanden erwieſene HeꝛtzhafftWeiß⸗ 
vnd Geſchicklichkeit / waren dieſer Enden wol 
bekandt / vnnd weilen dif alles noch die ſchoͤne 
Wiſſenſchafft fuͤnfferley Spragchen / die er alle 
vortrefflich redet / mehr zierte / ſo wurde auch die 
gemeine Verwunderung vnd Liebe gegen jhm 
vmb ſo viel groͤſſer: Aber die Freyheit zu reden 
deren er ſich in Staats⸗Geſchaͤfften gebrauch ⸗ 
te( ob fie wol nur von ſeinem / als eines Känferls 
Miniſtri, zu gemeinem deß Oeſterꝛetchiſchen 
Hauſes intereſſe tragendem Eyffer herruͤhrte) 
machte jhn bey dem Grafen hoͤchlich verhaßt / 
deſſen Ohren vielmehr einer heucheliſchen 
Schmeicheley / als einer heꝛtzlichen in der gebuͤhꝛ 
gegruͤndeten Warheit / gewohnet: Dieſe Haͤſ⸗ 
ſigkeit bliebe wol eine Zeit lang verdeckt / brace 
doch endlich in dem zu Molina d' Arragon gen 
haltenem Rath auß / darein obangeregter Ge⸗ 
ſandte / Krafft außtrucklichen Koͤn. Befelchs 
beruffen / vnd daſelbſten meiſt von dieſem eini⸗ 
gen Stuck gehandlet ward / ob nutzlicher ſeyn 
wurde / 

wurde / daß der Konig in Caſtiglia verbliebe / o⸗ 
der daß Er ſich in Arragonien begebe: der Graf 
gabe die erſte Stimme / vnd ſagte / es were nicht 
rathſam / daß S. M.auffer Caſtiglien verreiß⸗ 
ten:diſer Stim̃ fielen alle die andere zu / vñ Gio- 
ſeffe Gonzales erhebte mit groſſen Worten den 
Beſtandt der von dem Grafen eingebrachten 
Bedenckenz der Geſandte war der Allerletzte fo 
zu reden kam / vnd auch allein eineꝛ allen den an⸗ 
dern widerwaͤrtigen Meynung; er erwieſe mit 
ſtarckem Grund / warumb der Koͤnig eine Reiſe 
von Caſtiglien in Arragon thun / vnd ſich bey ſei⸗ 
ner Armee an den Catalaniſchen Graͤntzen fee! 
hen laſſen ſolte. Dem gantzen Rath kame fo wol 
als dem Grafen / dermaſſen ohngereimt vor / 
daß ein einiger Italtaniſcher Cavalier, feinen: 
von ſo viel Spann. Miniſtris heilig geachteten 
Goͤtzen/ſpruͤchen wiederſagen doͤrffte / daß Gio 
ſeffe Gonzales, deß Grafen beſte Hand / wieder 
alle Gewohnheit der Rathsverſamblungen / da 
naͤmlich die Stim̃en ohne Einred frey ſeyn fol 
len / ſich erkuͤhnet / def Geſandten Rede zuwie⸗ 
derfechten / vñ zu ſagen / dz derſelbe von derglei⸗ 
chen Sachen nit groſſe Wiſſenſchafft habe: wel⸗ 
ches den Geſandten gedrungen wieder zu ant⸗ 
worten: Das / ſo viel Bartolum vnd Baldum be 
lange / weiche er zwar jhme dem Gonzales gar 
gerne / als einem A 
f Fuͤr⸗ 

Fuͤrſten aber in Kriegs ſachen rath zu geben / ge⸗ 
hore allein ſeines gleichen Ritter: on Generals⸗ 
perſonen zu / nicht den naͤrꝛiſchen Doctorenzan⸗ 
geſehen daß die Kriegs⸗Gelehrtheit in keinem 
andern Buch / als im Feld / ſich erlernen laſſe. 
Vber dieſe deß Geſandten Rede entruͤſtet ſich 
der Graf / vnd mit jhme der gantze Spañ. Hauf / 
nicht wenig: Nichts deſto weniger verlieſſe der 
Koͤnig deß Grafen vnd aller der andern Mey ⸗ 
nung / vnd lieſſe Sich allein die / deß Geſandten 
gefallen; begehrte alle deſſelben eingewante Be⸗ 
wegungen in Schrifften / vnd lobte dieſelbe nicht 
ohne deß Grafen Beſchmertzung / öffentliche 
Verkehrte derowegen dieſer ſeinen Haß in ei⸗ 
ne bittere Raachgierigkeit / u deren Eꝛſaͤttigung 
er dem Geſandten in Sarragoꝛa võ allen Ecken 
her ſo viel Verdrießlichteiten zurichtete / daß 
der ſelbe daruber in eine gefährliche Kranckheit 
gefallen / nicht ohne Verdacht der Vergiftung / 
wie er dann / ſich darvor in acht zu nehmen / 
ſchriftlich gewarnet worden: Er kame doch end» 
lich mit guter gnade def Koͤnigs / bey wide: ein⸗ 
ſtehender feiner Geſundtheit zuruck in Madrid. 
Gott / der der Ohnſchuldigen Recher vñ Ben 
ſchirmer iſt / hat vor ꝛd. Tagen dem Geſandten 
ein Schwerdt in die Hand gegeben / den Hoch⸗ 
mut deß Grafen ohnſtraͤflich er weiſe zu treffen; 
Der Kaͤyſer ſchriebe dem Konig. einen lane 
gen 

gen Brieff / worinn Er ſich entſchuldigte / daß 
Er nunmehr S. Maj. die vnder dem General 
Gilde Has verſprochene Regimenter nit mehr 
koͤnne zukommen laſſen / dieweil der Ertz Deve 
tzog in einem Treffen bey Leipzig den Kurtzeren 
gezogen: Fuͤhrte dabey dem Koͤnig zu Gemůuͤth / 
weilen der Stand def Oeſterreichiſchen Haus 
ſes der geſtalt abnehme / daß ſelbiges zumal sere 
fallen muͤſte / wo nicht in baͤlde nach Mitteln ges. 
dacht wurde / wolten doch S. Maj. die Qualitaͤ⸗ 
ten der jenigen Perſon betrachten / die deroſel⸗ 
ben / beneben Portugal vnnd Catalonten / noch 
fo viel andere Koͤnigreiche verlohren / vnd dann 
hernach einen Schluß faſſen / wie den die Not⸗ 
turfft erforderte / nach dem Exempel dero Vor⸗ 
eltern. ia 4 

Diß Schreiben bekam der Geſandte ohn⸗ 
verſchloſſen / mit noch beſonderm Vnderricht / 
was er daneben muͤndlich einbringen ſolte; Er 
ſienge das Werck zum erſten bey der Königin 
an / erlangte hernach bey S. Maj. Budieng auff 
ein gantze Stund lang. i , 

Was er darinnen geredet vnnd gewuͤrcket / 
kan leicht ein jeder ſich einbilden: Dann wer ſich 
ohngerechter Weiſe verfolgt / vnnd dann den 
Weg zu einer gerechten Raach ſiehet / der hat 
groſſe Krafft in ſeinen Worten / vnd eine gewiſ⸗ 
fe Goͤttlichkeit in feinen Grunden. 2 S 

[% 1 

AZau allen dieſen Bewegungen / die in wenig 
Tagen nacheinander dem Koͤnig zu Zemüt fies 
len / kame zum allerletzten noch diſe / ſo die ſchꝛoͤck⸗ 

lichſte. | 
Dernunmehrrztähtige SpaniſchePꝛintz / 
wird annoch mit aller Welt Verwundernahne 
einigen Hoſſtaad onder den Weibernerzegen; 
ſchon von viel Jahren her haben S. Majeſt. be⸗ 
gehrt / daß man Ihme eine Hofhaltung richten / 
vnd Ihne / als einem fo gewaltigen Herren ger 
buͤhret / bedienen ſolte: Der Graf aber hat mit 
allerhand Außfluchten dif Werck verſchoben / 
vnd das zu zweyerley Ende: Damit erſtlich der 
Printz / als ein Herꝛ gar lebhafften hohẽ Geiſts / 
nicht anfienge außwendig zu ſehen / was er / der 
Graf / den Koͤnig inwendig nicht ſehen lieſſe 
Vnder deſſen aber die Graͤfin / als eine Hofmeil⸗ 
ſterin / noch Platz habe / Sein / deß Printzen Ge⸗ 
müth einzunehmen / vnd jhrem Belieben nach 
zu leneken. Zum andern: Damit in deſſen deß 
Grafen Baſtard⸗ Sohn zu mehrerer Geſchick⸗ 
lichkeit gebracht werde / vnd nach vollbrachtem 
Heurath mit def Reichs ⸗Coneſtabels Toch⸗ 
ter / nach Erlangung einer Commenderey vom 
Orden Calatraua, vnd dann der Preſidenten⸗ 
Stell im Indianiſchen Regiments, Rath / fo 
alles ſchon im Were ware / deſto duͤchtiger ges 
macht wurde / dem ſo anſehenlichen Ambt deß 
N pri 

Printzen Hofmeiſters vorzuſtehen / damit man 
jhme ſolches nicht / wie dem Efel einen Sattel 
auffburden muͤſſe. 
Eben aber in dieſen Weihnacht ⸗tagen / da 
ſchon die hohe Tannen def Grafen Gewalts 
wancketẽ / triebe die Königin bey dem Konig mit 
fo groſſem Eyfer auff Anrichtung dep Printzen 
Staads / daß endlich S. M. ſelbſten eine Liſta 
der jenigen Dienern ſchrteben / die ſie bey dem 
Printzen haben wolten. Zeigtẽ auch ſolches dem 
Grafen an / damit er verſchaffte / was zu ſolcher 
newen Haußhaltung vonnoͤthen. Der Gꝛaf vn⸗ 
derlieſſe nit auch ober dieſen deß Koͤnigs Zettel 
fein Vrtheil zufallen / hielte von den dartıın bes 
ſchriebenen Dieneꝛn die meiſte fir ohnnutz / vnd 
die wenigſte vor gut / alles mit hoͤchſte Verdruß 
deß Koͤnigs / als der ſchon ohne das wegẽ fo vie | 
ler anderwaͤrtigen Vrſachen vber jhne erzuͤrnet. 
SM fingen mit jhme feiner an zu reden / was 
man dem Printzen fuͤr Gemaͤcher einraumen 
koͤnte / vmb darüber ſeine Gedancken zuvernem⸗ 
men. Der Graf ſagte: Er hielte dep Weiland 
Cardinal Infanten Gemach für dz beſte. Oars 
auf gabe der Konig zur Antwort: Vnd warum̃ / 
Graf / ſolt er in dem jenigen / das jhr anjeso inn 
habt / als dem eygentlichen der Koͤnigl Printzen 
Gemach / vnd das auch mein Vatter vnd ich ge, 
habt / als Wir noch Printzen geweſen / nichl bei 
ſer ſeyn? Hier, 

Hierauß vermerckte wol der Graf ein gewiſ⸗ 
ſes Zeichen ſeiner vorſtehenden Beurlaubung / 
vnd iſt gewiß / daß er mit diſer ſeiner gewoͤhnli⸗ 
chen Vbermuͤthigkeit die endliche Deliberation 
deß Koͤnigs / ſo viel er gekoͤnt / befuͤrdert habe. 
Schrieben derowegen S. Maj. jhme noch 
ſelbigen Donnerſtags Abend einen Befelch von 
eygener Hand / daß er ſich forthin in die Ver⸗ 
waltungs ſachen nicht mehr einmiſchen / vnd für 
dißmal / biß zu anderwaͤrtiger Verordnung / na⸗ 
cher Locches begeben ſolle. f ö 
Es erſtarrete der Graf in Anſchawung die⸗ 
ſes Befelchs / vnd weil er nit wol befunde / ſich in 
dieſer ſeiner hoͤchſten Betruͤbnuß mit jemand 
auderſt / als ſeiner Frawẽ zubereden / ſelbige aber 
der Zeit in Locches ware / ſandter ihr durch ei 
nen Courrier berührten def Koͤnigs Befelch / 
mit Begehren daß fie ſolte zu jhme kom̃en: Sie 
machte ſich vor Tag auff / vnd weinete den gan⸗ 
tzen Weg vber / mit Verwunderung aller der 
Ihrigen / die deſſen kein Vrſach wußtenz fo bald 
ſie in Madrid angelangt / verſchloſſe fie ſich mit 
ihrem Herren in 2. Stunden lang / gienge her⸗ 
nach zu dem Koͤnig / empfieng aber von deme 
gantz kurtze Abfertigung. 
Selbligen Freytags Abend ſiele fie mit wey⸗ 
nenden Augen zu den Fuͤſſen der Koͤntgin / die 
aber gab jr dif zu Beſcheid. Yofe que han he⸗ 
5 che 

cho los dios los valallos, y los malos ſucceſſos, 
no los puede deshazer el Rey, ne yo: Ich weiß / 
daß GOtt die Vnderthanen / vnd die ohngluͤck⸗ 
liche Außſchlaͤge geordnet / das kan weder Ich 
noch der Koͤnig wenden. f 
Die Sach bliebe den Freytag vnd Sambſt⸗ 
tag verborgen / aufgenommen dem Don luis 
de Haro, def Grafen Schweſter⸗ Sohn / der 
aber von dieſem ſo gehaßt ward / daß er jm auch 
als in dieſen Tagen beſagte ſeine Mutter / deß / 
Grafen Schweſter / geſtorben / das Mitleyden / 
wie uͤblich / nicht anzeigen laſſen. Dannoch hat 
Dona luis in gegenwaͤrtigem deß Grafen Zur 
ſtandt noch dfefe lobhaffte Thate gethan / daß er 
mit gebogenen Knien S. Majeſt. gebetten / weil 
ja feines Vettern Beurlaubung nunmehr on 
widerruflich ſeye / daß ſie gleichwol mit Glimpff / 
vnd mit der jenigen Guͤte geſchehen moͤge / die 
S. M. alle Zeit geuͤbt haben; Er erlangte hler⸗ 
durch / das dem Grafen noch z. Tage bey Hof 
zuverbleiben / denen groſſen vnd kleinen Raͤthen 
beyzuwohnen / vnnd in ſeinen eygenen Angele⸗ 
genheiten Audientz zuertheilen / geſtattet ward: 
Vber diß noch / daß er mit Zuthun deß Proto⸗ 
notarii vnd deff Sceretarii Carneri, alle feine 
Schrifften durchſehen / vnd welche er wolte / ver 
brennen möcht / wie dann mit einer ohnzahl, 
baren Menge geſchehen / vnnd ward dif Ye | 
¢ 

ge gar zu vberfluͤſſige Güte deß Könige gee 
alten. f 
Selbigen Freytag begehrten viel Leuthe Au⸗ 
dientz bey dem Grafen / er lieſſe aber verlauten / 
ob were er nicht wol auff / litte auch nicht daß eis 
niger von den gewohnten Herren jn ſehe zu Ta⸗ 
fel ſitzen. 
Am Sambſta fruͤh ließ jhme der Koͤnig den 
Schluͤſſel abfordern / womit er / wann er wolte / 
in S. M. Gemach pflegte einzugehen. Gleich 
darauff begehrte der Graf Audientz / die jhme oͤf⸗ 
fentlich in Gegenwart deß Patriarchen vnnd 
vieler Cammerherren vergont ward; Er redete 
vber eine Viertheilſtund lang / vnnd wie ſonſten 
deß Koͤnigs Gewohnheit / daß Er die jenige / 
ſo mit Ihm reden / ſcharpff anſtehet / hat man 
doch diß mahl wahrgenommen / daß Er / ſo lang 
der Graf geſprochen / ſein Angeſicht hin vnnd 
wieder gekehret / zum Zeichen eines ſchlech⸗ 
ten Auffmerckens / vnnd noch geringeren Be⸗ 
liebens. a 
So bald er von S. Majeſtaͤt abgetretten / 
gieng er in eine Raths ·Verſamblung / vnd lieſ⸗ 
fe darinn eine ſehr ſtrenge Gebietſamkeit ſehen / 
hielte auch 2. Secretarios dermaſſen rauh / daß 
fie hernacher gefagt: Que diablo riene el Con- 
de en la cabega, nos ha tratado Como trapos 
viejos. Welchen Teuffel hat der Graf im Kopf / 
; (C) er hat 

er hat vns gehalten als alte Fahnen. Noch ſel⸗ | 
bigen Sambſtag / nach dem Mittag⸗Eſſen / 
begehrten bey jhme etliche Geſandten Audientz / | 
erhielten die aberntdyt/ onder dem Vorwandt 
feiner Ohnpaͤßlichkeit. \ 
Endlich ward ſelbigen Abend / ſo am Tag 8. 
Antony war / deß Grafen Fall bey Hof often 
baret / mit fo groſſer allgemeiner Frewde / daß 
man Morgens an dem Pallaſt⸗Thor einen et⸗ 
tel angeſchlagen gefunden / darauf folgende Rel ⸗ 
men geſtanden. | 
En el dia de Sant Antonio 
‘Hizicronfe, milagros dos, 
Empegoa Reynar Dios, 
¥ del Keyſe echꝰ el demonio.| 
Das iſt: 
Auff S. Antoni Tag / i 
Geſchahen zwey Wunder werck / 
Gott ſteng an zu regieren / ; 
nd von dem Konig ward der Teufel auß⸗ 
getrieben. 

Am folgenden Sontag ward in der Statt 
Madrid wegen erſchallender dieſer newen Zei 
tung ſo groſſes Frolocken / daß / wann es nicht 
were gemaͤſſiget worden / auß Forcht / daß ete 
wan der Graf durch ſeine Kuͤnſten in die Huld 
deß Könige ſich wieder einſchwingen moͤchte / 

wurde man daruber offentliche Frewden⸗Feſte 
ange 

angeſtellt haben: Doch haben zum wenigſten 
ſelben gantzen Tag zum Zeichen der Frewde 
alle Brodt vnd Obſt⸗Kraͤmer ihre Waaren / 
A wer nur begehrt / ohne Gelt hinge⸗ 
geben. 

Montags fuhren der Koͤnig / die Koͤnigin / 
der Printz / die kleine Infantin, vnd die Hertzogin 
von Mantua, alle in einer Kutſchen zu den Bars 
fuͤſſerinnenz denen lieffe ein groſſe Anzahl frolo⸗ 
ckendes Volcks nach / mit dieſem Geſchrey: Vi- 
us el Rey por lo que ſa hecho, Viua el Rey, y 
muera el mal Gouierno. Das iſt: ebe der Koͤ⸗ 
nig / vmb das ſo Er gethan hatz lebe der Koͤnig / 
vnd vergeh die boͤſe Verwaltung: die ſoͤnderli⸗ 
che / auß gemeiner Frewde vber den Fall deß 
Conte Duca in Madrid vorgegangene Ge⸗ 
ſchichten / ſeynd ohnzalbar. 

An obbeſagtem Montage / ſo zu der dem Gra⸗ 
fen beſtimten Abreiſe der letzte war / erlangte er 
durch Vorbitt deß Don luigi de Haro einige 
Verlaͤngerunz / auf dieſe Weiſe: S. M. wolten 
am Mittwoch nacher dem Efcurial verreiſen / 
vñ Donnerſtags zu Abend von dar zuruck kom⸗ 
men / vmb am folgenden Freytag in der Cappel 
dem Feſt deß H. Idolfonſibeyzuwohnen / ſolte 
derowegen dem Grafen noch zu bleiben vergont 
ſeyn / nur daß er zu deß Königs Ruckkonft ſich 
nit mehr in Madrid befinde. i 

(C) i Am 

Am Dienſtag gebrauchte die Gräfin alle er⸗ 
denckliche Mittel / hren Herren wiederum̃ auf⸗ 
iubringen / aber alles vmbſonſt / darumb erbitter⸗ 
te der Graf wider die Koͤnigin / als ſeines Ohn⸗ 
gluͤcks Vrſprung / vnd ſo bald nur der König 
nacher dem Elcurial verreiſt war / vnderſtunde 
er ſich in den Raͤthen vnnd Audientzen aller ſol⸗ 
cher Thaten / die da nur moͤchten ſcheinen ma⸗ 
chen / daß er nicht mehr außzuweichen haͤtte: 
Welches nicht nur die gemeine Froͤlichkeit er⸗ 
kaltete / ſondern beſchwerte der KiniginGemiich 
dergeſtalt / vnd ſetzte ſie in ſolche Forcht / daß Sie 
Mittwochs zu Nacht dem Koͤnig gantz beweg⸗ 
lich zuſchriebe. 

Donnerſtags zu Abend ritten dem wider zu- 
ruckkommenden Koͤnig 10. Grandes di Spa- 
gna auff ein Meilwegs auſſer Madrid entge- 
genzſo bald S. M.dleſe geſehen / fragten dieſel⸗ 
be / was doch in der Statt muͤſſe vorgangẽ ſeyn / 
daß ſie in fo groſſer Anzahl herauß zu komen bes 
wegt? Darauff gab von jhnen citter/ Don Mel⸗ 
chior di Borgia, zur Antwort: Es ſeye nun die 
Zeit herbey kommen / daß S. M. der Grandes 
di Spagna zu dero Cron tragende wahrhaffte 
Trewe erkennen ſolten / daß aber ſie deroſelben 
vorhero jhrer Schuldigkeit gemäß nicht auffge⸗ 
wartet / ſeye vm̃ der jenigen Vrſachen willen ger 
ſchehen / die S. M. leicht koͤnten bekandt kung 

Wie nachgehendts der Koͤnig in den Walapt 
kommen / vnd im Abſteigen auß der Kut {che er 
fahren / daß der Graf annoch nit hinweg / wan⸗ 
te Er ſich mit zornigem Geſichte zum Don luis 
de Haro vnd ſagte: Che aguarda el hombre la 
fuerga, Daß ſich der Mann vor Gewalt huͤte: 
Welches dem Grafen / da er es erfahren / zu ſel⸗ 
nen vorigen noch mehr Betzümmernuß verur⸗ 
ſachte; dahero er / weil nun zu feiner Wiederauf⸗ 


richtung kein Hoffnung mehr erſchiene / ſich 


endlich zur Abreiſe geſchickt / vnnd noch dieſel⸗ 
be Nacht in Vberſehung vnnd Verbrennung 
vieler Schrifften hingebracht. 
Folgenden Morgen am Freytag begehrte er 
mit dem Koͤnig zu reden / ſt aber ohnbekant / ob eꝛ 
ſolches erhalten / oder nicht. Das iſt gewiß / daß 
er noch ſelben Tag / eine Stunde nach dem Mit⸗ 
tag von Madrid abgereißt. 

Die . Tage / ſo fein Abzug verlängert wor⸗ 
den / kamen dem gemeinen Volck vor / als ſo 
vil hundert Jahr / vnder denen einer ohngedul⸗ 
tiger / als die andere / dieſe Vers herauß ge⸗ 
taſſen? wen en en a 

Phoſphore redde diem, quid gaudia no- 
ſtra moraris? 

Ecce Comes cecidit, Phoſphore redde: 
diem. che fo 


(©) j O Son⸗ 

O Sonne gib den Tag / was vert ieheſtu vnſere 
Fremden? 
Sihe der Graf iſt gefallen / O Sonne gib 
den Tag. 5 
Der Abzug wurde nit ohne Kunſt angeſtellt / 
dann / weil der Graf wußte / daß er bey dem Poͤ⸗ 
fel fo ſehr verhaßt / daß er ohne Gefahr einiger 
Beſchimpffung nicht wol vor jhnen wurde ere 
fcheinen doͤrffen / hatte er zu ſeiner Verſicherung 
drey Tage vorher drey Kutſchen vnd vil Maul⸗ 
eſel fertig machen laſſen; Inzwiſchen aber als 
ſelbe am Freytag vor der groffenPallaft-pforte 
ſtunden / ſetzte ſich er mit 2. Jeſuiten in ein ohn 
anſehẽliche Kutſche / deren Vmbhaͤng zugazogẽ / 
nit anderſt / als wann er nach dem Galgẽ fuhre: 
reiß te alſo heimlich zu der Kuchen⸗Pfoꝛten hin⸗ 
auß / ond nahm den Weg von Attoca: Zu glei⸗ 
cher Zeit fuhren zum andern Thor die Games 
ten Kutſchen / mit deß Grafen Hofſtaad hin ⸗ 
auß; Auf diſe fiele ein haufen gemeines Volcks / 
in Meynung daß der Grafe darbey / wurffen eis 
nen Laſt Steine nach den Kutſchen / vnd lieſſen 
ſich ehender nit beruhigẽ / biß man ſie verſichert / 
daß der Graf nicht darinnen were. 

Auff dieſe Weiſe kam er ohnbeleidigt gen 
Locches, ſo ein Orth von ohngefehr achtzig 
Haͤuſern / ſeiner Gerechtigkeit iſt; da hat die 
Groͤfin ein rawen⸗Sloßer Domitlcanen Oe 
ens, 

dens erbatvt / ſo eines der bequemſten vnd aller, 
ſchoͤnſten von Spanten iſt / nit mehr als g. Mei⸗ 
len von Madrid, auf der lincken Seiten von Al- 
cala gelegen. > 

ie Graͤfin bleibt noch immer zu Hof / als 
eine Hofmeiſterin deß Printzen vnnd der jun; 
gen Infantin, aber ohne Gewalt / vnd nicht mehr 
mit dem freyen Zugang / den ſie vorhero zu der 
Königin Gemach hatte: Man haͤlt dar vor / 
daß auch ſie bald abziehen / vnd ſo wol dem Ohn⸗ 
glück jhres Herren Geſellſchafft leiſten wirdt / 
als ſie in 22. Jahr ſeiner groͤſten Hochheit ges 
noſſen. t 
Alſo hat mit aller Menſchen Gefallen die 
ohnglückhaffte Verwaltung def Don Gaſpar 
de Gulman , Weyland Don Henrici Conte 
d Oliuareꝝ Sohns / aufgehoͤret / der diſen Sohn 
in Rom erzeuget / in dem er daſelbſtẽ am Paͤbſtl. 


Hof Philippi II. zu Hiſpanien Geſandter wares: 


Manharfür ein bop Anzeigen gehalten / daß er 
in deß Heydniſchen Kaͤyſer Neronis Pallaſt 
gebohren worden / dann ſeine Thaten haben ver⸗ 
dient / daß jhme der allerſchaͤrpffeſte Verſtandt 
von Hiſpanten / den Namen eines heuchelenden 
Neronis gegeben; ſeine Wercke waren allezeit 
grawſam / abe: ohne Blutzſeine Rathſchlaͤge ge⸗ 
waltſam / aber Milles höfliche Geberdẽ / ohne klebe; 

gar guͤtigen Wort / ohne Wuͤrckung. Weil er 
von ſeinem Hauſe der Dritt geborne war ward 
er in Salamanca zu den ſtudiis gehalten / daſelb⸗ 
fen fuͤr den Geſchickteſten erfunden / ſo / daß er 
vor viel andern ſehr gelehrten Perſonen / die ne⸗ 
ben jhme darnach ſtrebten / in der Statt Seui- 
glia einen Canonicat bekame. u 
Von dannen kame er gen Hof zur Zeit da 
Don Balthafar di Zuinga in Ermanglung de, 
ren von Lerma, beym König Philippo III. das 
hoͤchſte Anſehen hatte; Iſt jhme derwegen leicht 
worden in die Gunſt deß jetzigen Koͤnigs / ſo da⸗ 
mahls junger Printz ware / mit kunſthaften 
Streichen einzuſchleichen / vnd durch das / daß 
er ſich allerdings nach feinem Gemuͤth gerich⸗ 
tet / deſſelben Willen / ſo bald nur nach Abſter⸗ 
ben deß Vattern der Pring in Befis der Mo⸗ 
parc hi fommen / onder feine Beherꝛſchung iu 
bringen. N 
Auff daß er nun ſich auff den hoͤchſten Staf⸗ 
feln gaͤntzlich befeſtigte / hielte er von S. M. die 
Geblüts, Fuͤrſten weit ab / inſonderheit dẽ Pꝛin⸗ 
sen Philibert von Savoya; Man wil auch glau⸗ 
ben / weil jme der gerecht. vnd lebhaffte Geiſt deß 
Infanten Caroli, der ſchon fuͤr einen Abgott in 
Spanien gehalten ward / eine gewiſſe foꝛcht ein 
getrieben / daß er darumb zu dieſes ohnzeltigen 
Tod ſolle geholfen haben. € 
oh 

Er erweiterte vom König den Cardinal In- 
fante, mit dieſem ſcheinhafften Vorwant / daß 
bey den Teutſchen Kriegen / vnnd dem Diieder⸗ 
laͤndiſchen Gubernament deſſen Gegenwart 
nothwendig ſeye: Die jenige Grandes vnd aus 
dere Perſonen / die er vermeynte / daß fie / ver⸗ 
mittelſt jhres Anſehens vnnd Wiſſens einigen 
Schatten / jhme zu Nachtheil geben koͤnten / hat 
er theils zu weit / entlegenẽ Aembtern gebraucht / 
der übrigen wurde aber dermaſſen niederge⸗ 
truckt / daß er zuletzt / nach dem er nichts mehr 
zu foͤrchten gehabt / die Monarchi vnd den Wil⸗ 
15 deß Königs nach ſeinem Belieben beherꝛ⸗ 
chet. ; shied 

Er iſt in keinem andern Ding jemals gelobt 
worden / als daß ſeine Haͤnde von aller Eygen⸗ 
nutzigkeit rein geweſen / vnd daß er zu deß Koͤ⸗ 
nigs Dienſten auch von ſeinen eygenen Gelde⸗ 
ren hergeſchoſſen: Die aber / deren Augen weiter 
in das Geheimnuß dringen / ſagen zwar ja / daß 
er keine Gaaben pflegte anzunemmen; Er hab 
aber in dieſem euſſerlichen Schein den Grund / 
wodurch er in deß Koͤnigs Hulden beſtehen moͤ⸗ 
ge / geſucht; Dann dieweil er ſonſten uit weniger 
geitzig als grauſam geweſen / hat er wol anders 
ares die rechte Weiſe gefunden / groſſe Scha / 
er ohne daß es ein Anſehen habe / swfornbe- 


2 Or Bx 


53 

Vor das erſte erlangte er die Freyheit aller 
Ritter, Orden Commendereyen zugenieſſen / 
nur daß er das Alcantariſche Creutz truge / vnd 
davon giengen jhme jährlich 40000, Cronen 
ein. Vber das wurde er zu deß Koͤnigs Cam̃er⸗ 
meiſter / Obriſten Stallmeiſter / vnd Groß⸗Ca- 
valier von Indien erklaͤrt / vnd dieſe drey Aemb⸗ 
ter brachten jhme jaͤhrlich vber die ꝛ 00. tauſent 

Cronen. ’ 

Das jhme aber am meiſten eingetꝛagẽ / ſeynd 
die jenige Gelder geweſen / die er auß Indien 
auf folgende Weiſe gezogen; So oft die Galeo- 
nen von Seuiglia vnd Lisbona abfuhren / lieſſe 
er eine groſſe Anzahl von Faͤſſern mit Wein / 

Del / vnd Fruͤchten / die jhme auß ſeiner Graf ⸗ 

ſchaft Oliuarez tingiengen / aufladen / vñ dif al⸗ 
les ohne Fracht / die hierinn das meiſte thut / wie 
er nun dieſe Guͤter in Indten vmb viermahl 

thewrer verkauffte / als ſie in Spanien gegolten 
4 haͤtten / alſo lieſſe er das darauß erlöfende Gelt 
gleich wider an fo vil Aꝛtzney⸗ ſachen / Kleynodiẽ / 
vnd Farben verwenden / welche Waaren ſelbi⸗ 
ger Orthen in ringem Preiß eingehandelt / vnd 
in Europa ſehr thewer verkaufft werden. Mit 
dleſer Kummerſchafft wird geglaubt / daß der 
Graf ohne def Könige Schaden Millionen er 
obert habe / die aber verſtaͤndigedeute nit meynẽ / 
daß er in S. M. Dienſten außgelegt / vnd he 
oy, 9 4 

vmb fo viel beſtaͤndiger / weil er vber feine Vers: 
waltung niemals einige Rechnung gethan. 

Di iſt alles was ich von den Vrſachen deß 
Falls / von den Wercken / vnnd von der Perſon 
deß Grafen weiß zu ſagen. 

Will forthin weiters erklaren / was dif fo 
groſſe vorhergehende Weſen anjetzo von Tag 
zu Tage nach ſich ziehet. 

Daran iſt das vornembſte / daß der Koͤnig 
gleich am folgenden Sambſtag nach Abzug deß 
Grafen den Regiments⸗Rath in fein Gemach 
beruffen / denen er dermaſſen zugeſprochen / daß 
fie ſich alle vber die Göttliche Gaaben S. Maj. 
verwundert / vnd durch das Zeugnuß der Thraͤ⸗ 
nen / das Zeichen hertzlicher Ehrerboͤtigkeit von 
ſich gegeben. - 

Solche deß Könige Rede beſtunde in dem / 
daß Er dem Rath angeigte / wie er den Grafen 
von ſeinem Ainbt abgethan / nit vmb einiger def 
ſelben Beſchuldiguvg willen / ſondern nur dare 
umb / weil in Vergnuͤgung ſeiner Vndeꝛthanen 
auch die feine beruhe. Daß S. Majeſt. wegen 
der Cron in ſo langen Jahren geleiſteten trewen 
Dienſten / die Gedaͤchtnuß deß Grafen von je» 
derman werth gehalten haben wolten / doch mit 
verſprechen / ins koͤnfftig keinem Bedienten den 
Titul Prĩuado (das iſt eines Fauoriten) zuge⸗ 
hatten; Das ſie koͤnftig in den Raͤthen beyſit en 
“il (O. oj vnd 

vnd alle Verrichtungen ſelbſt durchſehen wol⸗ 
ten; Sie erforderten den Obern Rath zu Huͤlf / 


vnd getrawen mit demſelben die Verwaltung 


Ihrer Reichen / ob gleich an deren theils Man⸗ 
gel erſchiene / wieder auffzurichten. Befohlen 


daruber / einem jeden von den anweſenden Raͤ⸗ 


then jhr Gutduncken gantz frey vndohne Sor⸗ 
ge zu ſagen; Bezeugten zuletzt vor G Ott / daß fie: 
nichts / als die Warheit liebten / vnd gleich wie 


ſie die jenige jederzeit in Ehren zu halten gedaͤch⸗ 


ten / die da ohne menſchliches Anſehen zugemel⸗ 
nem beſten / was etwan in S. M. Erkandtnuß 
nicht ſeyn moͤchte / an den Tag geben wurdenz. 


alſs ſeyen fie geſinnet die andere zu ſtraffen / 


welche etwan / was vorgehet / zuvermummen / 
vnd alſo S. M. Geſichte zu blenden / ſich vnder⸗ 
ſtehen wurden. Es iſt nicht zu glauben was 
fuͤr Glůͤckwuͤnſchen / vnd wie ſtaꝛcke Bezeugung 
hoͤchſter Trewe der König: von dieſen Raͤthen 
empfangen; Vnder denen das Haubt / naͤmlich 


der Cardinal Borgia mit den allerbeweglichſt⸗ 
wind hertzlichſten Worten inaller der andern 
Namen S. Mallerheiligſten Befelchen / gleich 
wie einem von Gott gegebenem Geſetze / zuge» 
horſamen verſproche. ri 


Sontags hernach lieſſe der Koͤnig alle fine 


Cammerherren / deren ein guter Theil'Gran- 
des di Spaꝑna ſeynd / een 


| 

vnd nach dem er deroſelben Fleiß in feine Dich” 
ſten geruͤhmet / befohle Er jhnen / daß von jhnen 
allen keiner durch Mittel der Herren Raͤthen / 
einige Gnade oder Wuͤrde / vor wen es jmmer 
ſeye / begehren ſolte. Dann es ſtehe nicht wol 
wann der Freundſchaffts⸗ Schein / deſſen die 
Bediente bey S. Maj. genieſſen / ſie fo weit trie⸗ 
be / daß ſie ſich vnderſtehen / zu Verleyhung fol- 
cher Gnaden zu rathen / die etwan dem Dienſt 
G Ottes vnd der Gerechtigkeit zuwieder. Was 
aber ſie die Cammerher ren von den Herren Raͤ⸗ 
then (die doch auſſer dem Rath keine Macht har 
ben / zu ſuchen gedachten / das ſolten ſie von S. 
M. ſelbſten / als von dero Handen fie ohne das 
die Gnaden erwarten muͤßten / begehren; daß fie 
endlich dahin ſehen ſolten / daß ſiein Geiſt / fo wol 
als Weltlichem fur die jenige Perſonen nicht 
bitten / deren Begehren ohnbillich; Dann wo 
fie das thaͤten / wurden fie: den Goͤttlichen 
Zorn / vnnd S. Majeſtaͤt Ohngnade auff ſich 
laden. 
Nach dem dieſe ſo gerechte Gedancken deß 
Koͤnigs ruchtbar worden / wurden aller Men⸗ 
ſchen Gemuͤther zu einer ſonderlichen heiligen 
Liebe vnd Ehrerbietung gegen S. Midermaſſen 
bewegt / daß dieſe Stime gleich ſam auß einem 
deß gantzen Volcks Munde herauß gieng: Yee 
zund iſt wahr / daß der Koͤnig vnſer Here / Phi- 

(8) vi, lipo 

Up. der IV. den Namen eines Groſſen / boppele 
faͤltig verdienet / den Ihme die Heucheley deß 
Grafen in ſolcher Zeit gegeben / da er durch den 
Verluſt vieler Koͤnigreichen S. M. credit ge 
ſchwaͤcht / vnd Dero Landen mercklich geſchmaͤ⸗ 
lert. 8 
Noch an beſagtem Sambſtag wurde deß 

Wetland Cardinal Intanter Gemach anſehen⸗ 
lich zugeruͤſtet / vnd dem Don Fernando di Bor. 
gia, deß Hertzogs von Villa-Hermofa, vnd deß 
Prinzen de Squillace Brudern eingeraumt / 
deme als erſten deß Koͤnigs Caͤmmerern / von 
rechts wegen gebuͤhrt S. M. das Hembd in Ab» 
weſen deß Grafen zu reichen / deme ſonſten diß 
Ambt eygenthumblich zugehoͤrt / vnd dann dem 
Hertzogen di Medina las Torres, als eiſem 
Nachgeſetzten. Rita 

Don Fernando Borgia iſt ein mit ſolcher 
Weißheit vnd liebhaften qualicäten begabter 
Herz auch von S. Maj. fo gerne geſehen / daß 
jederman darvor haͤlt / wann von newer An⸗ 
ſtellung der Regierung ſolle gehandlet werden / 
daß alsdann auff jhne / vnnd den Don luis de 
Haro der beſte Theil deß Anſehens vnd credirs 
fallen doͤrffte. 

Montags wurde def Volcks Lobgeſchrey 
vber den Koͤnig vermehrt / well Er jhre Be⸗ 
ſchwernuſſen vnnd Elend erleichtert / ar 

; j ater 

hatten S. M. befohlen / alles Silber ſo Sie im: 
Pallaſt di retiro hatten / alſobald nach de: Mün, 
tze zu tragen / damit davon newe Muͤntzen ge⸗ 
ſchlagen wurde / zu Erſetzung der Baſla del Bi- 
glione, welche / weil ſie von 4. Theilen biß auf ei⸗ 
nen herab kommen / ſeynd dieſe Koͤnigreiche an 
lauffender Müntz dermaſſen erſchoͤpfft / daß die 
Kumerſchafften geſteckt / die Zinſen ohngang⸗ 
bar / ond die Wechſel nit richtig ſeynd. Die⸗ 
ſes Königliche Silber wieget 30000. Marck / 
jede Marck auf ſiebendhalbe Cꝛone gerechnetzvñ 
obwol in Anſehung der groſſen Beduͤrfftigkeit / 
die davon heraußkommende Zahl gering iſt / fo 
fangen dannoch nach dẽ Ecempel S. M. Grof⸗ 
ſe vnd Kleine an / auch jhr Silber zur Muͤntze zu 
bringen / mit deren Huͤlff man aller Noth gaͤntz⸗ 
lich abkommen wird / vnd hat bexeits der Conte 
d’ Ognate in Majolica (iridin Geſchir:) zu eſ⸗ 
fen angefangen: Bey der Muͤutz wird das ſchon 
auß gearbeitete Silber dmb eine Cron auff jede 
Marek hoͤher bezahlt / als das andere / aber mit 
der Zeit: Dann die einfache / zweyfache / dreyfa⸗ 
che / vierfache / vnd viertheil Realen / weꝛden von 
etwas ringerm Zeug geſchlagen / damit durch 
diß Mittel wieder einkomme / was man im Kauf 
def Silbers weiter aufgelegt. 
Hterauff folgen noch andere in gemein ere 
wuͤnſchte Fruͤchte guß dem Abzug deß 8 : 
ue, 

Duca. Daß erſtlich die vor dieſem verfolgte 
Grandes wiederumb erhoben / vnd dargegen die 
jenige Bediente / ſo in deß Gꝛafen Gunſt geſtan⸗ 
den / niedergetruckt werden. 

DerhHertzog von Fernandina, geweſener Ge- 
neral vber die Spann. Galeren / ward in ver⸗ 
gangenem Jahr zu hafften gezogen / vnd in 
Chinone auffgehalten / mit der Beſchuldigung / 
daß er / diewell Tar racona belagert geweſen / ſei⸗ 
nen gegen Bourdeaux gehabten Befelch nicht 
erfuͤllet habe: Er hielte an von S. M. gehoͤrt zu 
weꝛden / vmb ſeine Entſchuldigung zu thun / bot ⸗ 
tezu Verſicherung der Warheit / vnnd ſeiner 
Ohnſchuld ſein Leben vnd Landen an / der Graf 
aber ſperꝛte jhm allzeit den Zutritt; Anjetzo komt 
er nach Hof vnnd bezeuget / daß er die Recht fer⸗ 
tigung ſeiner Sachen in den Schretben / vnd in 
den eygentlichen Befelchen deß Grafen habe / 
die er ohne Fehler verrichtet. 75 

Der Hertzog von Alva, der vor dieſem vnder 
dem Schein def Generalats an den Poꝛtugeſi⸗ 
ſchen Graͤntzen / welt vondem Koͤnig abgehal⸗ 
ten ward / nur darumb weilen dem Grafen nicht 
geſiele / daß S. M. denſelben hoch achteten / wird 
jetzo nacher Madrid beruffen / vnnd jhme das 
Ambt eines Obriften Hofmeifters gegeben; Al⸗ 
ſo erhoͤhet man jetzund alle vormals Niederge⸗ 
haltene / vnnd die ſich vor dieſem in dem * 

nit ſehen lieſſen / ſtellen ſich nunmehr fo wol bey 
der Tafel / als in der Cappellen in groſſer Anzahl 
vmb den Koͤnig ein / mit hoͤchſter Frewde deß 
gantzen Hofs. N 

Da hingegen gehen der Protonotarius, Se- 
eretarius, Carnero, vnd Giofeffe Gonzales 
mit erniedrigten Haͤuptern vnd voll Demuth / 
welche zuvor deß Favoriten Arme waren / vnnd 
faſt gegen jederman mit der hoͤchſten Grobheit 
verfuhren; vor dieſe / gleichſam als drey Gott, 
heiten / konte man nicht kommen / dann mit jnen 
funde man kein Zeit zu handlen / als flüchtiger 
Weiſe auf der Gaſſen / vnd das mit gar ſchlech⸗ 
ter Vergnügung. f 

Diß alles ohnerachtet hat dannoch der Koͤ⸗ 
nig die dynagoga mit Ehren begraben wollen / 
dann dem Protonotario hat Er die Genade 
gethan / daß nach jhme einem ſeiner Enckelendie 
Protonotariat- Stell in Arragonia verbleiben 
ſolle. Dem Secretario Carnero hat Er die 
Camme:/ Secretariat · Stelle gegeben / dagegen 
aber beede Secretariat von Neapol vnnd Mey⸗ 
landt / die er eygenthumblich beſaſſe / wieder ab⸗ 
genommen; Inzwiſchen hat dannoch von die 
fen beeden weder der eine / noch der andere bey 
Air Außfertigungen einige Stelle 
mehr. ö 0 

An Platz deren / waꝛd Don Diego Darce de 
Remofto, Biſchof von Placentia, geweſener 
def Koͤnigl. Raths Auditor, nacher Hofberuf⸗ 
fen / der aber vor dieſem / weil er von groſſer Auf⸗ 
richtigkeit vñ Verſtand / vnd deßwegẽ deß Gra⸗ 
fen Belieben nit beyſiele / durch dieſen weit von 
Hof gehalten / vnd zu dem End erſtlich mit dem 
Biſtumb Tunis verſehen / hernach in der erſten 
Vacanz, durch den Koͤnig / zu dem von Placenz 
befuͤrdert worden: Anjetzo / da er wiederumb na⸗ 
cher Hof tombt / verhoft man wegen ſeines ohn⸗ 
vortheilhafften Eyffers zu gemeinem Nutzen / 
vnd weil er von weit andern Sinnen als der 
Graf daß durch jhne der Konig vnd die Vndeꝛ⸗ 
thanen einer rechten ene ſich Were 
den zuerfrewen haben. e 

Das Dritte ddemGzafenin feinemohns 
verhofften Ohngluͤck vielleicht das ſchmertzlich⸗ 
ſte / iſt der elende Stand worin fein legitimier⸗ 
ter Baſtard verbleibt / den man d jenigen Hoch⸗ 
heit / dahin jhne der nicht geglaubte Vatter tts 
hoben / gantzohnwürdig achtet. 

Vnd dieweil dieſe Sach alle curiofirät inſich 
fuͤhrt / die nur einen ſeltzamer Kundſchafft begie⸗ 
rigen Verſtand kitzelen kan / hat mich nit vbel zu 
thun geducht / wañ ich in wenig Zeilen zuſam̃en 
ziehe / was ſonſten zu völliger aller Vmbſtaͤnden 
Erkantnuß eines gantzen Buchs bedoͤrffte. 

Der Conte Duca da er ſich 12. Yahrzusor/ 
ehe er in ſo hohes Anſehen geſtiegen / in Madrid 
befunden / verliebte ſich in Donna Margareta 
Spinola, die von einem Genoeſiſchen Vatter 
vnd Spann. Mutter gebohren ware; welche / 
weil ſie ſchoͤner als noch zwo andere jhre auch 
ſehr ſchoͤne Schweſtern / ſo erhielte ſie in den 
Verſamblungen der Liebe die voͤrderſte Stelle. 
Dieſe / wiewolſie Adelichen Gemuͤts ware / blie⸗ 
be dannoch der jenigen Verfolgung nit befreyet / 
welche an dieſem Hof die Damen beruffener 

Schoͤnheit / ohnauffhoͤrlich erleiden. 

Den Beſttz / auch der groͤſſeſten Damen in 
Madrid zuerlangen / gilt anderſt keine Macht / 
als die in Reichthumb vnd groſſem Anſehen be⸗ 
ſtehet; Don Franciſco de Valeazar, def Koͤntgl. 
Hofgericht Ober · Michter / (ſo das hoͤchſte iſt 
das man in dieſer Landen hohen Gerichten be⸗ 
gehren kan erhielte / weil er verheurathet ware / 
auf ſeine Koſten die gantze Haußhaltung vnnd 
die Perſon obgemelter Donna Margareta Spi- 
ngla, vnd machte ſich durch vberfluͤſſiges Gelt / 
Kleynodien / vnd andere Gaaben / zum einigen 
Beſitzer jhres Bettes. ; 

DerGrafifo damals von den Anlagen mẽſch⸗ 
licher Gebrechlichkeit auch nit frey gieng / faßte 
ſich dieſe Margareta zu Sinnen / vnd fand bey 
deroſelben / daß es vnder den Geſetzen deß 

Ober⸗ 

Ober Richters noch fuͤr den Grafen eine Frey 
heit gabezvermittelſt deren er zu mehrmalen oh⸗ 
ne den Wirth zu rechnen kame: Vnder deſſen 
gebare dieſe einen Sohn / der dem Richter zuge⸗ 
ſchaͤtzt ward; dann es wuchſe die Pflantze auß 
eben dem Grund / den er mit dem ſeinigen noch 
immerfort erkauffte: Dieweil aber dieſer ger 
rochen / daß auff ſeinem Acker auch andere nicht 
auß Chriſtlicher Liebe gearbettet / vberlieſſe er der 
gantzen Gemelne die Frucht / die er in ſeinem 
Gewiſſen für ſein Eygenthumb nicht halten 
konte. Es wurde das Kind in der Tauff Giu- 
liano genandt / von ohnzimlichem Gewinn der 
Mutter erzogen / vnd vbel gewehnt. Als jhme 
im 18. Jahr ſeines Alters die Mutter geſtorben / 
vnd er ſich annoch ohne Vatter befand / betruͤbt 
er ſich ſehr ober fein ohngluͤckſelige Geburt / bate 
den Richter / daß er jhn doch vor ſeinen Sohn 
erklaͤren wolte / damit er nicht ohne Vatter vnd 
Zuenahmen in der Welt verbleiben muͤſte / mit 
Verſprechen / daß er tein Erbſchafft begehren / 
ſondern vnder dem bloſſen Nahmen Giuliano. 
de Valeazat ſeine Nahrung mit dem Degen 
gewinnen wolle. on 

Hierein hat dannoch der Richter niemahls 
gewilligt / als in der Stundt ſeines Todts / vnd 
das mehr vmb die Meynung der Leuten / als ei⸗ 
nige ſichere Bekandtſchafft ſeines Gewiſſens / 
zuver⸗ 

zuvergnuͤgen / dann er wußte wol / daß diſe Zucht 
nit nur dem Grafen / ſondern noch vilen andern 
konte zugerechnet werden. 
Mit dieſem Titul Gialiano de Valeazar jos 
heberuͤhrter Baſtardt in Indien / allda er in 
Mexico wegen vnderſchiedlicherMißhandlun⸗ 
gen zum Galgen verdambt wurde / weil aber ſel⸗ 
biger Enden Vice-König fein deß Verdamb⸗ 
ten erklaͤrten Vatters gar groſſer Freund war / 
erlangte diſer vd jenes gar zu groſſer Mildigkeit / 
Gnade. Er kehrte hernacher wied gen Madrid, 
als er aber daſelbſten nicht zu leben hatte / ohe er 
in Flandern vnd in Italien / vnnd dienete allda 
für einen Soldaten. Im 28. Jahr ſeines Alters 
kame er wieder zuruck in Hiſpanienz feine Vere 
nunfft ware zwar lebhafft / ſeine Gewohnhetten 
aber der maſſen ſchandtlich / daß / wie er ſich offt 
in Wirths haͤuſeren funde / alſo vergaß er auch 
niemahls deß Hurenhauſes / worinn er ge⸗ 
bohren. N 
Vnder dieſer Zeit verlohre der Conte Du- 
ca alle Hoffnung von ſeiner Gemahlin Kin⸗ 
der zubekommen / ob man zu dem Ende gleich 
allerhandt geheime vnnd künſtliche Mittel an⸗ 
gewandt. 

Derowegen exinnerte er ſich / daß in Zeit fete 
ner Bekantſchafft mit der obangezogenen Mar- 
gareta Spinola, dieſer Giuliano gebohren wor⸗ 

den / 

den / vnd kan man nicht wiſſen / wie er der Graf 
habe verlauten laſſen / daß er ſein Sohn ſeye / wie 
dann davon in Madrid ein Geſchrey gemacht 
worden: Wie nun Giuliano eben dieſer Zeit im 
Werck ware / ſich mit der Donna Lſabella di A- 
ſueta zuverheurathen (deren Thuen gar dem 
Wirthsgeſindlein nit verſchloſſen ware) hielte 
jhm dieſe ſelbſt vor / weil ſie ein gemeines Weib 
were / ſolte er wol zuſehen was eꝛ thaͤte / dañ es gee 
he ſeines Herkommens halben weiß nit was fuͤr 
ein Rueff in der Statt / damit er ſich nit mit ei⸗ 
nem Mißheurath vergreiffe: Giuliano vberſtie- 
ge alle dieſe Beſchwernuſſen / vnd ward die Ehe 
in jhrer der Iſabellæ Mutter Behauſung / duech 
den gehoͤrigen Pfarrer geſchloſſen. 

Im Novembri def 41. Jahrs / ertlaͤrte der 
Conte Duca dieſen Giuliano Kꝛaft offentlichen 
vnd Authentiſchen Actus, nit ohne aller Welt 
verwundern / vor ſeinen Sohn / mit eingelegter 
deß Koͤnigs Authoritaͤt vnd Gutheiſſen. In ſel⸗ 
bigem actu nente er dieſen Sohn nit mehr Giu- 
liano, ſondern Don Enrique Felippe de Gux- 


man, Erbe der Graffchafft Olivarez, vnd vber 
das deß Hertzogthumbs S. Lucar, wann S. M. 
nach geſtalt ſeiner Verdienſten belieben wurde / 
daß er ſich möge bedecken / dann man gibt in Ca- 
ſtiglia den Titul eines Hertzogs nicht / ohne das 
man die Freyheit habe ſich zubedecken. 


iefe 

Dieſe Sohns⸗Annehmung berichtete der 
Graf an alle frembde Geſandten / vnnd an die 
Grandes, durch Mittel der Secretarien Rofas 
vnd Carnero. 

Nach dem er nit ohne Verdruß vnd Betruͤ⸗ 
bung ſeines gantzen Hauſes dieſen Grund ge⸗ 
legt / tracheteer / wie er dieſen feinen Sohn mit 
einer von den vornembſten Span. Damen ver⸗ 
heuraten moͤchte: Er name fein Abſehen auff die 
Voͤrderſte von Hof / Donna Giouanna di Vee 
laſco, def Reichs Coneſtabels in Caltilien 
Tochter / welcher an Adel niemand weicher. Vm̃ 
dieſen Heurath ins Werck zu richten / ware von 
noͤthen / daß die erſte Ehe zertrennet wurde / vnd 
doſſenthalben hatte man ſchon zu Rom bey dem 
Pabſt ſo weit gearbeitet / daß derſelbe die Voll⸗ 
macht vber dieſen ſo wichtigen Handel dem Bi⸗ 
ſchoff von Auila auffgetragen. Deß Gioliani 
Weib wiederſetzte ſich / vnd thaͤte was fic konte / 
zu Behaubtung jhrer Sachen: derguse Biſchof 
aber faͤllte das Vrtheil wieder ſie / nur auß die⸗ 
fein Grund / daß die Ehe nicht vor dem recht⸗ 
maͤſſigen Pfarrer gemacht worden / dann diß 
ſeye in jhrer deß Giuliani Weibs Mutter Hauß 
geſchehen / da doch die Tochter bey jor nicht / fone 
dern in einem andern vnder eine andere Pfarz 
gehoͤrigem Hauſe gewohnet. 


Auff 

Auff das antworteten die gewiſſenhafftere 
Theologi, weil die Tochter von jhrer Mutter 
noch nit feyeemancipirt geweſen / (dann man 
haͤlt keine Tochter vor emancipirt, fo lang fie 
nicht verheurathet) fo koͤnne nicht verſtanden 
werden / daß zwiſchen der Mutter vnd der Toch⸗ 
ter Wohnungen einiger Vnderſchied ſeye; daꝛ⸗ 
umb ſeye der Mutter rechtmaͤſſiget Pfarꝛer 
auch ein rechtmaͤſſiger Pfarrer der Tochter / vnd 
alſo der gemachte Heurath von Kraͤfften. 
Dieſem nach begabe ſich der Graf mit allem 
Ernſt auff die newe Verheurathung deß von 
voriger Ehe geſchiedenen Baſtards / mit deß 
Coneſtabels Tochter / brachte das auch endtlich 
zu wegen / wie ohngern gleich der Vatter vnnd 
alle Befreundte daſſelbe geſehen. 
In dieſem Fall ware die Nichtigkeit ſchmet⸗ 
chelender Gemuͤther zuerkennen; Dann alle 
Grandes von Hof / alle Titulirte vnd Herren 
kamen / dem Don Henrique Gluck zu wuͤn⸗ 
ſchen / gaben jhme den Titul Eccellenza, vnnd 
thaten jhm ſolche Ehꝛen / die mehr den Könige 
als deren Vnderthanen gebuͤhren. Der Geehr⸗ 
te aber / als der keiner Hochheit gewohnet / ſchick⸗ 
te ſich ſo laͤcherlich / daß er ohnverſehens an die 
Geberden niederer deuten anſtieſſe: Darüber die 
Italtaner Vrſach genom̃en zu ſagen: Don Ene 
rique fey ein grober Knecht / bokle idt als ein RI 
nig von Spanien. Den 

Den Coneſtabell bekuͤmmerte zum aller 
höchften daß er fich feine gantze Verwantſchafft 
ju Feinden gemacht / die jhne nach dieſem Heu⸗ 
rath niemals mehr beſucht. 

Dem Don Enrique ward ein ſo praͤchtig 
vnd reiches Hauß zugeruͤſt / daß dergleichen tein 
Grande di Spagna jemahls gehabt; darzu ka⸗ 
men jhme von allen Koͤnigreichen vnd Landen 
groſſe Verehrungen / vnder denen die / ſo der 
Duca di Medina las Torres von mehr als 
25000. Cxonen werth gethan / fuͤr die Fuͤrtreff⸗ 
lichſte gehalten worden. 

In Sarragoza ward dem Don Enrique der 
Habit deß Ordens di Alcantara gegeben / mit 
einer Commenderey von 10. tauſent Cronen: 
Er ward auch fuͤr einen Edelmann der Koͤnig⸗ 
lichen Cammer erklart / vnnd jhme die Prafte 
denten⸗ Stell im Indianiſchen Regiments⸗ 

Math verſprochen / die man zu dieſem Ende dem 

Grafen von Caſtiglia abgenommen hatte / auff 

daß durch alle dieſe Ehren / er der Don Enrique 

deffo leichter das gehörige Anſehen gewinne / 
deß Spann. Printzen Hofmetſter ⸗Ambt zu 
ragen. 

Inzwiſchen ward Don Enrique bey jeder⸗ 
man hefftig verhaßt / weil er von ſeinen ſchand⸗ 
hafften Gewonheiten nimmermehr ablieſſe / ſo 
daß wieder ihn offentlich geſagt wurde. 

(8) Eurk 

Enrique Hombre de dos Mugeres, 0 | 
Ijo de dos Padres, y de dos Madres, ze 
Valgate el diablo. y hombre qui mas 
niere x; 
Henrich zweyer Weiber Mann / 
Ein Sohn vonzweyen Vaͤttern / vñ zweyen / 
Muͤttern // se 
Hole dich der Teuffel / vnd den der mehr be⸗ 


gehrt. oe 

Diefe Erklärungdeß nicht warhafften Sohns / 
vnd ohnaliltigen Heuraths / machte das Hauß 
deß Marcheſe del Carpio dem Grafen ohn⸗ 
werth / vnd entzoge deſſen Erbſchafft dem bereits 
erklaͤrten vnd rechten Erben Don luis de Ha- 
ro; welcher ein Caualier nicht gemeinen Ver⸗ 

ſtands / vnd ſehr hoher Qualitaͤteniſt. 
Nach dem Fall deß Conte Duca; hat felts: 
Don Enrique den Titul Eccellenza, den An: 
hang der Schmeichler / vnnd das am meiſten 
gilt / die Gunſt deß Königs verlohren; wunder ⸗ 
barlich iſt re wie er in einem Augenblick 
von einem angebettenen Goͤtzen / in den veraͤcht⸗ 
lichſten Stand gefallen: Jederman glaubt / daß 
ihme der Coneſtabel feine Tochter abnemmen / 
vnnd die erſte Ehe für gültig erklaͤren laſſen 
werde. a N 
Man ſagt / es habe der Coneſtabel pber dieſe 
Sachs mi vornehmen Herren b 
Ihm 

jhme deren elner gerathen / daß er fich ja derglei⸗ 
chen nichts vndeꝛſtehen ſolte / dann in deme man 
die erſte Ehe deß Don Enrique für gut erklaͤren 
wurde / müßte zugleich feine Tochter fuͤr eine 
Ehebrecherin erkent werden / habe der Cone- 
ſtabel geantwortet: Ich will lieber / daß man die 
Donna Giouanna für meine Tochter vnd eine 
Hur / als fuͤr keuſch vnnd deß Don Enrique 
Weib halt. 8 * 

Vonallen denen auff def Grafen Fall er⸗ 
folgten Dingen iſt das beſte / daß S. Maj. der 
Regiments⸗Geſchaͤfften fic) ſo eyfferig anneh⸗ 
menʒ Sie halten ſich taͤglich 3:oder 4; Stunden 
im Rath auff / vnnd wollen alle Sachen wiſſen 
vnd ſehenz Alſo / daß dieſer Zeit durch S. Maj. 
Befelch mehr in einem Tag / als bey deß Gra⸗ 
fen in einem Jahr / außgeferttgt wird vber diß 
hat man die heimliche kleine Raths ⸗Verſamb⸗ 
lungen auffgehebt / welche die ordentliche Rache 
zunicht machten. Kombt alſo auch die faſt gar 
erlegene Würde der Raͤthen wieder in jren vo⸗ 
rigen Stand. 

Man halt vor gewiß / daß von beeden / Les. 
ganez vnnd Monterey, Rechenſchafft ſeye er⸗ 
fordert worden / vom erſten naͤmlich vber 14. 
Millionen / die er auß dem Hertzogthunſb Mey⸗ 
land erhoben / vnndeim vergangenen Jahr in 


14 
len 

Eſtremadura, da er vber ſelbe muͤſſige Armee 
General geweſen / ohnnutzlich verwandt hat: 
Von dem andern aber 4. Millionen. 
Dem Duca di Medina las Torres, ſolle die 
Verwaltung vber Neapol abgenommen / vnd 
. dem Marchefe de las Veles gegeben werden; 
vnd ſolcher geſtalt werden den die jenige / die der 
groſſe Favorit erwehlet / gar bald von S. Maj. 
verwieſen werden. 


Madtid den 28. Ianuarij 
1643; 


